Kultura demokratikoaz - Albisteak - Usurbil\nEkaineko Udalberri zenbakian argitaratutako idatzia\nGipuzkoako Foru Aldundiak kultura politikoa hartu du aztergai. Lan batean bildu ditu gipuzkoarron iritziak, eta ordezkari politikoekin eta gizarte eragileekin partekatu du inkestek azaleratutakoa.\nKultura politiko demokratikoaz hitz egin da, herritarrek jarduera politikoa ulertzeko eta bizitzeko duten moduaz, inplikazioaz, parte hartzeko beharraz, komunikazioaz eta jendarte aktibo baten komenientziaz. Belarriak goxatzeko moduko hitzak esan zaizkigu.\nLasarte-Orian egin zen aurkezpen-ekitaldia maiatzaren 14an, eta bertan izan ginen Usurbilgo Udaleko zenbait ordezkari.\nSaioak burura ekarri zizkidan hainbat gogoeta, mailu baten antzera kolpatzen nindutenak. Horietako gogoeta batzuk saioan bertan adierazi nituen; txoko honetara ere ekarri nahi ditut orain.\nBat nator jarduera politikoari beste izaera bat emateko beharrarekin. Haatik, kultura berri bat sortu nahi bada, praktikara eraman behar da hitzez esandakoa. Bestela, itxurakeria hutsa da, beti-betikoa zuritzeko posea.\nEta, praktikan, Aldundiak ez digu usurbildarroi aukerarik eman gure borondatea adierazi eta errespetatua izan dadin. Begien bistan ditugu bi adibide ezin argigarriagoak: errauste-planta eta autobus-zerbitzua. Bietan, arazoa ez da desberdin pentsatzea, baizik eta erabakiak hartzeko modua, gehienbat osasunari edo bizi-baldintza oinarrizkoei eragiten dieten gaietan.\nAutobus-zerbitzuari dagokionez, proposamen behin-betikoaren tramitea bideratu da, baina horraino ailegatzeko ez da aukeren azterketarik egin herritarrekin, ez eta idatziz erantzun ere herritarrek aurkeztutako 2000 alegazio ingururi.\nErrauste-plantarekin gertatzen ari dena izugarria da. Usurbilgo Udalari ez zitzaion herri-kontsulta bat egiten utzi, batez ere Foru-Aldundiak kontrako txostena egin zuelako. Eztabaida publiko pausatu eta sakonari aukera guztiak itxi zaizkio. Hondakinak kudeatzeko plan integral zaharkitua aplikatu da, eta plan berria partaidetzaz diseinatzeko aukerari muzin egin dio Aldundiak, agindutakoa bete gabe. Horrez gain, kargu politikoen jarduera zigor pertsonalekin ordainarazi da, osasun arloko profesionalei mespretxu egin zaie, ez da inongo enpatiarik erakutsi herritar askoren kezka, beldur eta samin benetakoarekin. Esan da soluzio bat aurkitu dela, baina halako haserrea, sumindura eta erantzun soziala eragiten duen egitasmoa ez da soluzio, eta ez da sekula izango.\nKultura politiko demokratikoak eskatzen duenaren oso bestelako bidea egin da, orain arte.\nEta orain arte diot, garaiz delako egoera honi buelta emateko oraindik ere. Aukera badago herritarren ezinegonari eta kezkari irtenbide egokia aurkitzeko. Beti da garaiz.\nBelarriak goxatzeko moduko hitzak esatetik harago, Aldundiak aukera paregabea du benetako kultura politiko demokratikoaren, partaidetzaren eta inplikazio sozialaren baloreak aplikatzeko, beste herri-erakunde eta eragileekin batera. Usurbildarrok eskertuko genuke, behar dugu, eta merezi dugu.


Itxaro Borda idazle eta poeta (arg. Ainara Borda)\n'Noiztenka' poesia bilduma plazaratu berri du Itxaro Bordak, Maiatz argitaletxean. Biziaz eta munduaz duen ideia koplaren kaiolan sarturik, bakardadeak inguraturik. Honela aipatua da liburua idazleak Xan Airerekin ukan duen solasaldian, Berriaren orrialdeetan. Orain arte ilunpeko irudia eskaintzen zuen idazlea argien azpian ipini eta ezkutuan zeuden bere alderdiak eta barne izaera erakusten ditu, dagoeneko dendetan den liburu intimo hau osatuz.\nGoizeko epeltasunean, eskularruekin agertu da Itxaro Borda (Baiona, 1959), Baiona Ttipiko San Andres plazan. Irribarretsu, hitzordua ez zuela ahantzia azpimarratuz. Noiztenka bere zortzigarren olerki bildumaren plazaratzeko, Maiatz argitaletxea hautatu du, «usaia dudalakoan, abentura horretan partaide naizelakoan, aldizkatzeko». Ilunak izateko fama dute Bordaren olerkiek. Badirudi aldaketaren liburua dela Noiztenka, sentsuala eta bakardadeak josirik.\n-Arazo bat dut. Noiztenka irakurri ondoan, ez zaitut batere ezagutzen, baina liburua errotik intimoa dela iduritzen zait.\nIntimoa da, bai. Nire olerki gehienak bezala. Beharbada, ez nauzu ezagutzen, liburu honetako olerki gehienak iluminatuak baitira, eta aitzinakoak ilunago baitziren. Hori izango da...\n-Nondik dator ba aldaketa hori?\nGehienbat Baionara etorriz geroztik sentitzen dut aldaketa. Eta ene militantismoaren mundutik, edo gauetik ateratzearen ondorio ere bai. Iduritzen zait, Maulen nintzenean, ikastolako arduradun eta horrelako gauzetan, beti gauez bizitzen nintzela, ilunpean --ilunpe egiazkoan eta metaforikoan-- eta hona etorriz geroztik alderantzizkoa dela. Ez naiz sekula hain lasai eta sakon sentitu bizi izan naizen hainbeste lekuetan. Nahiz eta halako fribolo eta debalde aire bat dudan, aldaketa hori sentitzen dut. Aldaketa horrek baditu ondorioak izkiriatzeko maneran, eta bizitzaren aipatzeko maneran.\n-Noiztenka bilduman, 2000. urteko olerkiak daude, eta aurtengoak ere bai. Aipatzen duzun aldaketa hori sentitzen da zazpi urtez zure olerkietan?\n2000. urtekoetan, gehiago zen aldaketaren aitzineko harridura bat, eta zazpi urte berantago --eta euskaldunek maite dugu zazpi zenbaki hori-- kanbiamen horren aurka egiteko partez, alde egiten dut. Hortik abiatzen naiz idazteko. Eta liburu honetan egia da bide hori agertzen dela. Bide intimoa da, baina ez da bakarrik gela bakar batean zerraturik gertatu den aldaketa. Munduari kantu bat da ere. Eta agertzen dira Europako leku batzuk, Euskal Herriko anitz...\n-Zergatik leku horiek?\nLekuak izugarri maite ditut. Ingurumenak... jendeak... emazteak. Eta horietaz oroitzeko molde bat idaztea da. Alde horretatik, idazle arkaikoa naiz. Ez dut idazten niretzat bakarrik, baina oroitzeko. Herriko zaharrek horrela egiten zuten, eta nik ere bai!\n-Jendeak maite dituzula azpimarratu duzu... Baina bakardadea sentitzen da liburu honetan...\nHori hor da beti. Eta hein horretan da gertatzen aldaketa. Preseski, hainbat urtez, aitzineko liburuetan, bakartasuna gaitz edo min bat dela ikusten ahal den bezala, liburu honetan opari bat bezala da. Hori da funtsezko aldaketa.\n-Zer, azkenean Itxaro Borda optimista da?\nBetidanik optimista izan naiz! Ez du iduri, baina betidanik. Ez da optimismo soila, argitasun zerbait da munduaren eta ingurumenaren ikusteko moldean.\n-Noiztenka liburuan biluzten zarela erran daiteke?\nBai... Baina liburu guztietan bezala. Biluzi baino gehiago, nire izpiritu intimoa munduan barna ibiltzen uzten dut hemen. Ez dut aipatzen goizetan umore txarrarekin esnatzen naizela. Aipatzen dut, baina ikusmolde baikor batekin. Euskal politikaz, euskaldun izateari, bozkarioari himno bat bezala egiten dut Euskadi Morning Kalaka olerkian. Beti negarrez ari gara... Xalbadorrek kantatzen zuen bezala, frantses edo espainol sortu banintz hobe. Erran horren funtsa arintzeko-edo idatzi dut olerki hori. Euskaldunak sortu gara, plazer har dezagun euskaldun izanez, ditugun arazoekin. Hor ere ez nuke horrela aritu behar. Serioski behar da hartu euskal politika, ez friboloki. Baina, hala ere, nire proposamena da, liburu honetan bederen.\n-Asumitzeaz ari baitzara, zure sexualitatearen printzak agerrarazten dituzu hemen...\nBeti agertu da nire liburuetan. Beti hitz gordeka, poetikoki. Baina horrek behar du poesiaren sekretua gelditu. Baina egia da hemen argiagoa dela. Nire lan guziak zeharkatu dituen homosexualitatearen aipamen hori inportantea da, biziaren ikusteko molde bat baita. Baina ez da horretan gelditu behar. Poesia nire amodiozko istorioen pare da. Su handi bat, erretzen zaitu, eta gelditzen den ikatza poesia da. Edo zubi baten gainetik soka batekin jauzi egitea bezala da olerkia.\n-Edo orgasmo bat bezala?\nBaliteke... Orgasmo ebaki bat.\n-Azkenean, lehenago aipatutako aldaketa baztertuz, zer da Noiztenka?\nBiziaren eta munduaren ikusmolde laztan suhar bat. Ez da liburu kontzeptu bat. Eta gero, beste etapa bat da, liburu bakoitza den bezala. Etapa bat da munduari buruz dudan gogoetan, nire ezagutzen edo ezezagutzen prozesu horretan ere, beharbada. Etapa bat ere irakurleei egin emaitza, edo «oparia», bide horretan.\n-Bide argi horretatik segituko duzu?\nBeharbada, bai. Egunerokoak erranen du, aitzinetik zaila baita erratea. Baina bide hori ongi doakidala sentitzen dut. Gauzak erran diren bezala, bortxatu gabe, ez baitezpada probokatuz, edo etsairik bilatu gabe. Niri hori gustatzen zait. Baina bide bakartia da.\n(2007-11-21ean Berria-n argitara emana)\nItxaro Borda, soslaia, obrak eta estekak\nItxaro Bordaren soslaia eta estekak\nItxaro Borda, Wikipedian\nItxaro Bordaren lau poema\nElkarrizketa Itxaro Bordarekin (2000)\nUrtzi Urkizuk egina, Euskonews.com-en


Udako egitaraua aurkeztu du Zarauzko Udalak - Urola Kostako Hitza : Urola Kostako Hitza\nSanpelaioen azken txanpan aurkeztu du udako egitaraua Zarauzko Udalak. Xabier Txurruka alkateak eta Ixidor Larrañaga jarduneko Turismo zinegotziak gaur eman dute uztailetik abuztura bitartean izango diren zenbait egitasmoren berri. Herriko hainbat elkartek eta taldek elkarlanean osatu dute programazioa, eta batez ere, kultur eta kirol jarduerak izango dira nagusi.\nKultur arloari dagokionez, aste honetan jakinarazi dute 26. Kalerki Kale Antzerki Jaialdiaren egitaraua. Hala, uztailaren 4tik 7ra bitartean, antzerki emanaldiek hartuko dituzte Zarauzko kaleak. Uztailaren 11tik 13ra bitartean, 18. Bertso Astea izango da, eta 14an Artisau Eguna ospatuko dute Lege Zaharren Enparantzan. 20an udako kontzertua eskainiko du Zarautz Abesbatzak, eta 21ean, Iñurritzan Galiziarren Eguna izateaz gain, aire zabaleko pintura azkarreko lehiaketan arituko dira hainbat artista. Abuztuan ere jarraituko dute kultur egitasmoekin. Zarauzko 31. Udako Musikaldia izango da abuztuan zehar, eta 7an Nafarroako Produktuen Azoka egingo dute Alde Zaharreko kaleetan.\nGainera, kukaña lehiaketak izango dira portuan uztailean zein abuztuan. Ostegunero haurrei zuzendutako ikuskizunak eskainiko dituzte Lege Zaharren Enparantzan, eta igandero, musika emanaldiak izango dira Musika plazan; tartean, nafar jotak edota mariatxiak. Bestalde, sanpelaioen amaieraren atarian egon arren, jaiek ez dute etenik izango udan; uztailean Vista Alegre eta Hiruerreketako festak izango dira, eta abuztuan, Azken Portukoak.\nZarauzko Aste Nagusia abuztuaren 14tik 18ra bitartean ospatuko dute. Berrikuntza modura, arratsaldero izango dira kalejirak Zarauzko kaleetan, erraldoiekin eta txarangarekin. Iluntzean eta gauean kontzertuak izango dira nagusi, Musika plazan zein itsas pasealekuan. 14an Alaiki eta DJ Abiba taularatuko dira, eta 15ean, Ilargi Beltza eta 3ZPA4. 16an, su artifizialen ostean, Los Bilbainos eta La Union taldeak igoko dira oholtza gainera, eta 17an, Michael Jackson omenduko dute, Michael Legend emanaldiaren bidez. Azken egunean, 18an, Zarauzko Eraso! taldeak eta Hesianek eskainiko dituzte kontzertuak.\nUdan ere kirolez blai\nIazko berrikuntza izan ziren herri kirol saioak; Izeta eskolaren eskutik, asteazkenero egin zituzten erakustaldiak, udaletxe aurrean. Aurten ere astero izango dira saioak, egun eta leku berean. Eskubaloiak eta halterofiliak ere badute beren lekua egitarauan. Uztailaren 6rako eta 7rako Txaparrotan eskubaloi festa antolatu dute Desertu Txikian, hamaseigarren urtez jarraian; eta uztailaren 6an, halterofiliako Zarautz Saria jokatuko dute itsas pasealekuan.\nPatxi Zaporraren omenezko pilota txapelketari uztailean ekingo diote, baita Emakumezkoen Pala Txapelketari ere. Futbolari dagokionez, Realaren eta Santanderreko Racing taldearen arteko norgehiagoka izango da Astin, uztailaren 20an. Egun berean, Zarautz-Getaria-Zarautz itsas zeharkaldia egingo dute aurrenekoz, eta hurrengo egunean, Getaria-Zarautz zeharkaldiaren txanda izango da, 49. aldiz jarraian.\nAbuztuan ere ez dira faltako kirol jarduerak. Abuztuaren 3an, Freestyle irristaketa erakustaldia izango da itsas pasealekuan. 17an eta 18an arraunak hartuko du herria: Zarauzko Ikurriñak jokatuko dituzte Zarauzko uretan Euskotren eta Eusko Label ligako ontziek, eta Zarautz Arraun Elkarteko Ikurriña irabazteko lehian murgilduko dira KAE-1 ligako arraunlariak. Bestalde, abuztuaren 22tik 25era izango da 3×3 saskibaloi txapelketa, itsas pasealekuan.


Sagardoaren bueltako eguna domekan - Aramaio - Goiena.eus\nEneko Azurmendi 2017-09-22 09:15\nAzken urteetako ohiturari jarraituz, Sagardo Eguna antolatu du Udalak domeka honetarako, Aramaioko Sagarzalien Elkartearen laguntzarekin; txotx irekiera Aramaio Pelota Elkarteko kideek egingo dute, eta ondoren, dantza erakustaldia egongo da.\n12:00etan emango zaio hasiera egunari, txotx irekierarekin, eta aurten, Aramaio Pelota Elkartea omenduko dute irekiera horretan. Jaiari hasiera eman ostean, eguerdi partean eta bazkalordura arte herriko sagarzaleek sagardoa eta sagar-zukua eskainiko dute plazan. "Sagardoa egiten duten aramaioarrek euren postua izango dute plazan eta herritarrek sagardo hori dastatzeko aukera izango dute, edalontzia euro batean erosita", azaldu du Paulino Ibabek, Aramaioko Sagarzalien Elkarteko kideak (ASE).\nBestalde, Lagun Artean dantza taldekoek taloak egingo dituzte plazan bertan eta salgai jarriko dituzte. 13:00etatik aurrera, dantza egiteko aukera izango da. Horrez gain, pintxoak eta txorizoak ere egongo dira.\nAurten, ohi baino lehenago\nIbabek adierazi du sagar denboraldia aurreratu egin dela aurten. "Aurreratuta dator fruitua. Normalean, hilaren bukaeran hasten gara, baina aurten hasi gara dagoeneko". Hala ere, sagar urte "oso ona" izaten ari dela azpimarratu du.\nEdozeinentzat ateak zabalik\nDuela hamahiru urte jaio zen Aramaioko Sagarzalien Elkartea, Ibabek dioenez, eta gaur egun 28 bazkide ditu. "Edozein izan daiteke bazkide, baina %75ek, gutxienez, aramaioarrak izan behar dute. 1.500 euro ordaindu behar dira bazkide egin ahal izateko". Hala ere, ez dago bazkide izan beharrik, edozeinek eraman dezake sagarra ASEra, bertan zukua edo sagardoa egiteko. "Interesa duenak deitu besterik ez dauka –689 58 99 13–, eta ordu bat jarriko zaio sagarrak ekartzeko. Onena da goizean goiz ekartzea, 08:00etarako. Hala, eguerdirako zukuarekin etxera zoaz".\nIbabek dio sagar desberdinak ekartzea dela egokiena, sagardo hobea atera dadin. Horrez gain, sagar garbiak eramatearen garrantzia ere azpimarratu du. "Egokiena da zuhaitzetik hartzea zuzenean, eta, lurretik hartuz gero, sagar ustel guztiak baztertu egin behar dira. Hala ere, berriz garbitzen ditugu. Garbitasuna ezinbestekoa da hemen, produktu ona irten dadin".\nUrtean, 50-60 tona sagar\nBatez beste, 50-60 tona sagar egiten dituzte urtean ASEn –bi hilabete inguru irauten du denboraldiak, azarora bitartean–. "Kopuru horren %60 baino gehiago zukura bideratzen da, eta urtetik urtera haziz doa portzentaje hori. Badirudi jendeari geroz eta gutxiago gustatzen zaiola sagardoa", dio Ibabek.


"Xabiroi", Ikastolen Elkartearen komiki-aldizkaria, liburudendetan salgai dago Sustatu.eus - Teknologia albisteak\n"Xabiroi", Ikastolen Elkartearen komiki-aldizkaria, liburudendetan salgai dago\ne-gor - e-gor blog\n2006-05-08 : 10:05\nDuela urte bete inguru atera zuen Ikastolen Elkarteak Xabiroi gazteentzako komiki-aldizkari hiruhilabetekaria, eta orain artean Ikastoletako ikasleen artean soilik banatu da. Lehen urte honetan ateratako hiru aleak liburudendetan eros daitezke orain.\nXabiroi oso ekimen interesgarria da: alde batetik, gazteen artean euskarazko irakurzaletasuna bultzatu nahi du eurentzako modurik naturalenean, komikien bidez alegia (eta bide batez komikizaletasuna bera ere bai noski); bestetik, euskal komikigileei Euskal Herrian eta euskaraz argitaratzeko aukera ematen die. Komiki ederrak biltzen ditu, kalitate handiko egileek eginak, adibidez Juan Luis Landaren irudiak eta Joxean Muñozen gidoia duen El ciclo de Irati apartaren jarraipena. Horiez gain, Asisko, Marko, Harkaitz Cano, Iñaki Holgado, Dani Fano, Raquel Alzate eta beste askok ere hartzen dute parte proiektuan.\nOrain edozeinek izango du erosteko aukera, Ikastolako ikasle edo guraso izan beharrik gabe. Lehen hiru aleak liburudendetan salgai daude, hirurak goma batekin juntatuta. Prezioa galdetzea ahaztu zitzaidan, baina dena dela ere merezi du, zinez!\nJatorrizko berria e-gorblogen


Euglena ur gezatan bizi den protista zelulabakarra da. Algen taldean sailkatzen da, autotrofoa delako, nahiz eta ikerlari batzuek protozooekin oso lotuta dagoen iradoki, tarteka kimiorganotrofo moduan ere jardun dezakeelako. Euglenak animalia eta landareen arteko muga, hainbat kasutan, oso lausoa dela agerian uzten du. Protista erreinuan sailkatzean arazo hori ekidin egiten da. Bere luzeera 200µm-etaraino hel daiteke. Protista hau inoiz ez da patogenoa, eta 100 espezie baino gehiago ditu. Fotosintesia burutzeko Euglenak a eta b klorofilak ditu, eta baita karotenoideak ere, landareen antzera.\nEuglena ur gezatan bizi den protista zelulabakarra da. Algen taldean sailkatzen da, autotrofoa delako, nahiz eta ikerlari batzuek protozooekin oso lotuta dagoen iradoki, tarteka kimiorganotrofo moduan ere jardun dezakeelako. Euglenak animalia eta landareen arteko muga, hainbat kasutan, oso lausoa dela agerian uzten du. Protista erreinuan sailkatzean arazo hori ekidin egiten da. Euglenak bi flagelo ditu, bata oso txikia, eta beste luzea. Flagelo luzearen bidez igeri egiten du. Genero honetako espezie gehienek kloroplastoak dituzte eta landareen fotosintesia burutzen dute. Batzuetan kloroplastoak galtzen dituzte (esaterako, estreptomizina antibiotikoaren ondorioz: honek kloroplastoen ugalketa galarazten du, Euglenaren ugalketa inhibitu gabe), eta orduan materia organikoz elikatzen dira, kimiorganotrofoen antzera. Bere luzeera 200µm-etaraino hel daiteke. Protista hau inoiz ez da patogenoa, eta 100 espezie baino gehiago ditu. Fotosintesia burutzeko Euglenak a eta b klorofilak ditu, eta baita karotenoideak ere, landareen antzera. Karbonoa metatzen du paramilo izeneko molekula baten bidez; ez du, beraz, almidoirik sortzen. (eu)\nEuglena ur gezatan bizi den protista zelulabakarra da. Algen taldean sailkatzen da, autotrofoa delako, nahiz eta ikerlari batzuek protozooekin oso lotuta dagoen iradoki, tarteka kimiorganotrofo moduan ere jardun dezakeelako. Euglenak animalia eta landareen arteko muga, hainbat kasutan, oso lausoa dela agerian uzten du. Protista erreinuan sailkatzean arazo hori ekidin egiten da. Bere luzeera 200µm-etaraino hel daiteke. Protista hau inoiz ez da patogenoa, eta 100 espezie baino gehiago ditu. Fotosintesia burutzeko Euglenak a eta b klorofilak ditu, eta baita karotenoideak ere, landareen antzera. (eu)


Onintza Enbeita Bizkaiko bertsolari txapeldun berria | Kontaizu\nOnintza Enbeita Bizkaiko bertsolari txapeldun berria\nJon Enbeita osabak jantzi zion. Jasotako maitasun guztia plazaz plaza bueltatzen ahaleginduko dela agindu zuen.\n«Balentin zu izan zinen\ngurean lehen txapelduna\nta lehegusuen eguna\nbihotza ostu eutsuna\nmakila eskuan dago,\nerdi negarrez tuntuna\ngaur lora, bihar asuna\nzuen altzoan egin naz\nni neska bat ahalduna\nhain etxekoa kutuna\nplazaz plaza bueltau nahi dot\njaso dodan maitasuna».\nBuruz burukora Etxahun Lekue eta Onintza Enbeita sailkatu ziren. Hirugarren Xabat Galletebeitia izan zen, puntuazioz buruz burukotik hurbil .Laugarren eta bosgarren lekuan berdinduta amaitu zuten Jone Uriak eta Nerea Ibarzabalek. Miren Amuriza sailkatu zen ondoren eta zazpigarren postua eskuratu zuen Eneko Abasolo Abarkasek eta zortzigarrena Aitor Bizkarra bere lehenengo finalean.\nBertsolaritza etxetik dakar Onintza Enbeitak, belaunaldiz belaunaldi ibili dira eta dabiltza Enbeitatarrak plazan. Eta hori ederto erakutsi zuen Onintza Enbeita Maguregi Bizkaiko Txapeldun berriak.\n“Zorotzat hartu zaitue danek, baina bardin deutsu” bakarkako gaian horrela borobildu zuen bere hiru bertsoko xehetasunez beteriko kontakizuna\n“Baina nik nori eskatu behar\ndeutsat ba orain baimena\nNeure barrutik atera nahi dot\nbehinola izan nintzena”.\nZortziko txikian Etxhun Lekue eta Xabat Galletebeitia dotore aritu ziren eta hortxe hasi ze finala lehertzen. Gabonetako familia afari jendetsu batean, Xabat gustura eta Etxahun, alde egiteko keinuak eginez. Xabatek horrela bota zuen bere lehen bertsoa «...keinuka ari zara etengabe aizu/ eztarrian zeozer trabatu al zaizu». Eta, Etxahunen erantzuna, «bai zure familia da nik dodan traba/ txanpainik ez dau eta hartuko dot kaba/ kortxoa botako dut nire begitara/ ia eramaten nauzun urgentzietara».\nNerea Ibarzabalek hamarreko txikian josi zuen bere bertsoaldiarik osoena, hau ere Xabat Galletebeitiarekin. Arropa denda bat ireki behar zuten eta manikiei begira jarri ziren, egokiak ziren edo ez. «Merkatuak baditu bere atakeak/ ta estu-estu lotzen gaituzten kateak/ hain ugariak dira hemen pasarteak/ guri begira daude neskato gazteak/ ispilu bihurtzen dira eskaparateak», bota zuen markinarrak.


- - -Hernani-Club-Rugby-Elkarteko Harrobia: 15_12\nSUB16 eta SUB18 taldeak Landaren jokatu zuten larunbatean. Bi taldeek garaipena lortu zuten.\nEgilea: xenper Hernani ordua 20:05\nTag: 15-16, Bilbao, Landare\nEgilea: xenper Hernani ordua 17:48\nSub12 eta sub10 taldeak Lasarten Gipuzkoa Ibilbideko 4. jardunaldia\nJoan dan asteburuan elkarteko txikiak Lasarteko Michelin zelaian aritu ziran Gipuzkoa ibilbideko 4.jardunaldiko partidak jokatzen.\nSUB10 Taldeak jolastutako partiduen ARGAZKIAK HEMEN\nEgilea: xenper Hernani ordua 22:28\nIparraldeko ligako 3.jardunaldia Saran\nAste buru honetan Hernani Rugby Sub-14 taldeak Iparraldeko ligako hirugarren jardunaldia izan du Saran, bertan bi partidu jokatu dituzte, lehenengoa irabazi eta bestea galdu egin dute.\nLehen partida etxeko taldearen aurka izan da, Sara-Ascaine, eta hemen Hernaniarrak irabazle izan dira 42-5.\nBigarren partida Bardos taldearen aurka izan da, oso partida borrokatua, partida ederki hasi da, aurretik jarri dira Hernaniarrak, oso partidu berdindua izan da, eta amaiera arte Hernani aurretik joan eta bukaeran Bardosek entsaio bat egin, ostikada makiletan gauzatu eta 12-10 garaile izan dira.\nPartido hauekin bukatu da Iparraldeko ligako lehen fasea, guztira Hernanik 6 partidu jokatu ditu, hiru irabazi eta beste hiru galdu. Hiru garaipenak oso garrantzitsuak izan dira eta meritu handikoak, ba dakigu Iparraldean partiduak irabaztea zenbat kostatzen den eta. Esperientzi berri hau, hasieran errespetu handiarekin hartu dute jokalariak, baina neurria hartu diote Iparraldeko liga honi eta oso lan txukuna egin dute. Gabonak pasa ondoren hasiko da Liga honetako bigarren fasea, eta lehena bezain ona edo hobea izatea opa diegu talde guztiari.\nEgilea: xenper Hernani ordua 20:47\n16 eta 18 jokalariak Euskal selekzioarekin lagunarteko partidak jokatuko dituzte Baionan larunbatean 15:00tik aurrera.\nEgilea: xenper Hernani ordua 11:09\nSub16 eta Sub18 taldeen EUSKAL SELEKZIOA Baionan\nEuskadiko Errugbi Federazioak 18 uztez azpikoen eta 16 urtez azpikoen Euskadiko Selekzioek jokatuko dituzten lagunarteko partidu internazionaletarako deialdia egiten du.\nPartiduak 2015eko abenduaren 12an izango dira, Aviron Bayonnais taldearen kontra, LA FLORIDAko instalazioetan (Baiona).\nHonako jokalari hauek jaso dute deialdia:\nI.ADURIZ J. BRAVO\nEgilea: xenper Hernani ordua 18:35\nTag: 15-16, selekzioa, sub16, sub18\nIparraldeko ligako 2. Jardunaldia\nJoan dan asteburuan Hernani Rugby ko Sub-14 taldeak Iparraldeko ligako bigarren jardunaldia jokatu du. Jardunaldi hau Ustaritzen izan da, Errobi rugby zelaian eta bertan Ustaritz eta Biarritzen aurka jokatu behar izan dute.\nLehen partida Ustaritzen aurka, lehen zati berdindu bat izan eta gero, atsedenaldira berdinduta iritsi bait dira Hernaniarrak, bigarren zatian Ustaritz tarrak gehiago izan dira eta azkenean hernaniarrak 38-14 galtzaile izan dira.\nBigarren partidoa burrukatuagoa izan da eta hau Biarritz Olympic en aurka. Oso partida borrokatua, Hernaniarrek aurre egin diete bainan partido bukaerako marka batek garaipena Biarritz aldera eraman du, azkenean 19-12.\nHurrengo jardunaldia hurrengo asteburuan izango dute eta hau Saran izango da. bertan bi partido izando dituzte Sara - Askaine eta Bardos en aurka.\nJardunaldiko argazkiak: SUB14 - Ustaritzen\nEgilea: xenper Hernani ordua 22:07\nSub14 taldea iparraldean. Sub16,Sub18 koek Eibarren Euskal Selekzioarekin\nBestalde Eibarko UNBA zelaian entrnatuko dute Euskal Selekzioarekin sub16 eta sub18 ko jokalariek. Abenduaren 12an BAIONAren aurkako partida prestatuko dute.\nEgilea: xenper Hernani ordua 17:06\nTag: 15-16, Iparralde, selekzioa, sub14, sub16, sub18


Donostian 111 kasu positibo daude koronabirusagatik : Irutxuloko Hitza\nEusko Jaurlaritzak, Osakidetzaren datuetan oinarrituta, koronabirusaren bilakaerari buruzko azken datuak argitaratu ditu. 111 dira orain arte birusaren frogan positiboa eman duten pertsonak, datuen hauen arabera. Hala ere, gogorarazi beharra dago zifra hauek astearteko 20:00ak arte erregistratutako kasuenak direla, beraz, kopuru hori dagoeneko hazi egin dela aurreikusi daiteke. Duela bi egun, koronabirusarekin kutsatutako donostiarrak 92 ziren, duela hiru 75, eta duela lau, berriz, 58.\nDatuen arabera, EAE mailan, Donostiak kutsatu gehien dituen bosgarren udalerria izaten jarraitzen du, Gasteiz (977), Bilbo (426), Basauri (142) eta Getxoren (118) atzetik.\nErkidegoko osasun eremuen arabera zerrendatzea ikusita, kutsatzeak Donostian hala banatu dira:


euskofilia - Atzerrian euskara irakasle\nMezua: Atzerrian euskara irakasle\n2006-03-23\t22:23:03, Atalak: euskofilia, interesgarria Atzerrian euskara irakasle\nOhar hau karrera bukatzear daudenei zuzendurik dago:\nNerea Pikabea EuskoSare elkarteko koordinatzailea dugu, eta noizbehinka elkarteari buruzko informazioa igortzen dit.\nElkarte honek, Eusko Ikaskuntzaren barnean, mundu osoko euskaldunak eta euskal etxeak batzen ditu, eta harremanetan jartzen. Zenbaitetan atzerrian euskara irakasleak behar direla esan dit Nereak eta lanpostu hauei buruzko informazioa bidali izan dit; gehienetan atzerriko euskal etxe eta unibertsitateetan eskolak emateko izaten dira lanpostuak eta lizentziatuak edota euskaldun zaharrak eskatu izan dituzte, nahiko aukera interesgarriak beraz.\nInork horrelako ogibide bat lortzeko interesa balu, hoberena posta elektronikoz harekin harremanetan jartzea dela esan zidan Nereak, beraz norbaitek nahi izanez gero, idatz diezadala komentario bat sarrera honetan berean, eta EuskoSarerekin kontaktatzeko bidea emanen diot.\nBidaltzailea: Juan [Kidea] · //ar.geocities.com/abasoloisasa/juan\thorren barri interesau egiten jat, UPVn magisteritza eginda daukat eta Buenos Aireseko Euskaltzaleak erakundean klaseak emondakoa naz, izatez bertakoa naz; orain pedagogia ikasten nabil. mmm... ez dakit zer gehiago esan hamen, publiokoa da-eta... Mars Volta ezagutzen dozu? Metal eta Salsearen arteko nahasketa interesgarria egiten dabe-ta.\t2006-03-23 @ 23:57\tBidaltzailea: amets [Bisitaria] Aupa hi pozten nauk, beharra genian zorionak Navarrorum.... jejejejeje\nea bere etekinak ematen dizkian!!! ideia ona duk,parte hartuko diagu filologo edo filoloko gaiok. Aupa hi!!!!\ngelakide batek\t2006-03-24 @ 10:56\tBidaltzailea: Ekaitz Santazilia [Kidea] · http://www.blogari.net/euskofilia\tJuan Abasolori:\nbarka hain berandu erantzutea, baina Nerea Pikabearekin kontaktuan jarri naiz interesatua zaudela esateko, eta aurki deituko nauela esan dit. Berririk dudanean idatziko dizut.\nSegi ongi!\t2006-03-27 @ 21:23\tBidaltzailea: Olatz [Bisitaria] Iepa, ez dakit ez ote dan beranduegi izango baie neuri be atzerrien euskara irakasle izateko informazinoa jasotzea gustauko jatan.\nInformazinorik bidaltzea badozu, milesker!\nOlatz\t2010-04-18 @ 13:56\tBidaltzailea: Ekaitz Santazilia [Bisitaria] · http://www.blogari.net/euskofilia\tAupa Olatz:\nSentitzen dut, baina ez dut horrelakorik gehiago jaso, eta ez nago sobera informatua kontu horiekin... edozein gisaz, bidal ezazu mezu bat EuskoSarera eta han akaso lagunduko dizute. Ongi izan 2010-04-18 @ 21:55\tBidaltzailea: najer [Bisitaria] · http://www.blogari.net/euskofilia\tgaldera bat egin nahi dizuet: zer egin behar dut atzerrian euskarako irakasle izateko?milaesker\t2010-05-06 @ 13:10\tBidaltzailea: Olatz [Bisitaria] Eskerrik asko informazioagatik..informazioa bilatzen jarraitzen dut, ea bada....\n2010-06-08 @ 00:49\tErantzun:


TEKNOLOGIA BERRITZAILEA DATUAK ULERTU, ANTOLATU ETA IKUSKATZEKO | Ekonomia | GARA Euskal Herriko egunkaria\nIndustria iraultza berriaren oinarria dira datuak; haiek baliatuta prozesuak hobetu eta erabaki egokiagoak har baitaitezke. Adimen artifiziala baliatuta haien ustiaketan dihardu Donostiako Skootik enpresak. Unai Martinez ingeniariak eratu zuen 2013an beste hiru bazkiderekin batera, eta beraien zerbitzuen oinarri den Alchemy ML produktua garatu dute. Lotura eten gabe, softwarea bere bidea egiten ari da, 2018tik enpresa bilakatuta. Orain, formakuntza landu nahi dute adimen artifizialari buruzko eskola sortuta.\nBidea pausoz pauso zehazten joan da Skootik. Martinez Euskal Herriko Unibertsitateko Ingeniaritza Eskolako irakasle elkartua da eta bere baitan nabari zuen hutsune batek bultzatu zuen ekitera. «Zerbait falta zitzaidan, gizarteari zerbait eman nahi nion. Nire ingeniaritza ezagutza zabaldu nahi nuen teknologiaren bidez», azaldu du. Jakintza eta ilusioa bazituen, baina negozio eredua eta estrategia gabe hasi zela aitortu du. Jardunean ikasten joan dira, «denentzako eta denetarako teknologia» egitetik, adimen artifizialera mugatuz. Ordu asko egin dituzte «musu truk», baina egoera hobetzen doa. Lantaldea ere beharren arabera eta fakturazioak ahalbidetu ahala osatzen joan dira.\nAdimen artifizialaren barruan, bereziki, machine learning edo ikasketa automatizatuaren adarrean dihardute, datuak lantzeko. Ekintzaileak nabarmendu duenez, «enpresen datuen %99 antolatu gabe daude, zikinduta; zarata asko dute. Horiek egituratu eta garbitzea ingeniaritza ordu asko dira». Aurreprozesatzea azkartzeko Alchemy ML garatu dute, produktu «disruptibo eta berritzailea»: eskaner moduko bat eginda datua ulertzen du eta erabakiak hartzen ditu garbitzeko. Antolatu dituenean, modelatu egiten ditu aurreikuspenak egin edo prozesuak optimizatzeko. Horrez gain, datuaren kalitatea ikuskatzeko modulu bat ere badu. «Fidagarria den metrika bat eman nahi diegu bezeroei. Kutsu zientifikoa, objektiboa, eman irakurketari. Balio erantsia dela uste dugu», zehaztu du Martinezek. Automatismoa ez denez erabatekoa, Skootikek negozioaren ezagutzarekin laguntzen du. Edonola, produktuaren bezeroek prozesu osoa kontratatu beharrean, aurreikuspenak beste enpresa batekin egin ditzakete.\nAdimen artifiziala etorkizuneko ekonomiaren oinarrietako bat izango dela diote azterketek, eta horretan prestatu nahi dute gizartea Skootikeko arduradunek, «herri berritzailea izateko ezagutza duen masa kritiko bat behar baita». Hala, epeak betetzen badituzte, urtarrilean martxan jarriko dute eskola bat, «doakoa, irakaslerik gabea eta metodologikoki nahiko disruptiboa». Helburua ezagutza «demokratizatzea» da, «ez dadila gutxi batzuok egiten dugun zerbait». Eskola etikoa izango da, teknologia gizartearen onurarako baliatzea sustatuko du, eta norbanakoak zein enpresak prestatuko ditu. Horren bidez, «integrazioaren erreferentea» izan nahi dute Euskal Herrian, produktua, zerbitzua eta formakuntza batuta.\nBIND 4.0 programan parte hartu zuten 2018an. Bertan, Batz enpresarentzat hornidura katearen optimizazio proiektu bat garatu zuten, osagaiak heltzen direnetik produktua atera arte doana. Sei hilabeterako prestatutako prototipo handitzen joan da, eta elkarrekin lan egiten duten bigarren urtea da. Programaren oihartzunak bezeroak ekarri dizkie, baina ez dute industriara mugatu nahi, eta beste sektore batzuk lantzen ari dira: nekazaritza elikagaiak, banaketa, laborategiak, smart city... Arduradunak zehaztu duenez, edozein sektoretan erabilgarria da. «Ordenagailuei berdin zaie aurreikusten ari direna zer den, datu egiturekin lan egiten dute eta arazoak komunak izaten dira».\nHelburu dute Euskal Herrian euren marka kokatzea. Izan ere, Karlos Zuñiga langileak azaldu duenez, «gure produktuak abantaila ekonomiko bat ekar dezake, efizientzia asko hobetu. Nahiago dugu etxean aritu, gure herria pixka bat bultzatu». Hala ere, beste ingeniaritza enpresa batzuen eskutik Alchemy ML Estatuko hainbat lekutara, Argentinara edo Mexikora heldu da; eta aukera sortuz gero, baliatuko dute.\nMiramon Parke Teknologikoan bulegoa eta lantaldea partekatzen dute bi enpresek. BIC Gipuzkoaren laguntza jaso dute baita Europako Batzordearen Horizon 2020 programarena ere, bikaintasun zigiluarekin batera. Teknologia, ordea, baliabide propioekin garatu dute. Martinezen ustez, «produktua eta lantaldea aditua» dira Skootiken berezitasun nagusia, baita gauzak beste era batera egiteko saiakera ere. «Irudimenari eta abstrakziori ateak zabaltzen dizkiogu; lehen unean ez diogu ezeri ezetz esaten. Nahiko zoroak gara, zentzu onean», laburbildu du.


Hasiera: fonografia /\nfonografiko izond fonografiari dagokiona. ik fonografia. Hizkuntza guztien erakuskari fonografikoen bilduma bat. Isabel Arrigain «Hizkuntzalaritza orokorreko ikastaroa» - Ferdinand de Saussure - 51. orr.\nHizkuntza guztien erakuskari fonografikoen bilduma bat. Isabel Arrigain «Hizkuntzalaritza orokorreko ikastaroa» - Ferdinand de Saussure - 51. orr.\nIndustria fonografikoaren egoera eta merkatuari buruzko azterlan bat egin. Berria - Kultura 2004-10-29\nIndustria Fonografikoaren Nazioarteko Federazioak. Berria - Kultura 2004-03-31\n"fonografiko"(r)en maiztasunak (Hiztegi Batua Euskal Prosan) lema


"Proiektuak helburu itxuraz txikia du: haurrek etxetik bakarrik irteteko aukera izan dezatela"\n2019ko maiatzaren 19a, igandea | Ordua Euskal Herrian 08:50:50\nFrancesco Tonucci psikopedagogo, pentsalari eta marrazkilari italiarrak haurren neurrira egindako hiria aldarrikatzen du, haurrak eskoletan eta ludoteketan sartuta izan beharrean kalean eroso egon daitezen. Tonucciren Haurren Hiria. Hiria pentsatzeko beste modu bat euskaratu du Maider Elkoro Gabilondok (eta Ester Zarraua Isasi-Isasmendik zuzendu); hona hemen pasarte batzuk.\nFrancesco Tonucci psikopedagogoa.\nLehenik egin beharrekoa eta garrantzitsuena den aukera, haurrei protagonistaren papera ematea da, beraiei ematea hitza, beraien iritziak partekatzeko aukerak eskaintzea eta guk nagusiok, entzulearen jarrera hartzea, ulertzeko gogoz eta haurrek esaten dutena kontuan hartzeko borondatez. Zer esanik ez, haurrentzat proposatzen den horrek hiritar guztientzat balio du, zaharrentzat, elbarrituentzat, etorkinentzat. Hona berriz, haurra guztiontzat “bide zabaltzaile” eta berme-emaile bezala. Ezin ditu inork haurrak ordezkatu, beraiei galdetzeaz, tartean sartzeaz edo entzuteaz arduratu gabe. Haurrei hitza ematearekin, ez diegu guk sortutako hiriko arazoak beraiek konpon ditzaten eskatzen, beraien ideiak eta proposamenak kontuan hartzen ikasten dugu, ordea. (…)\nEstereotipoez askatuz eta sormenari haize emanez, haurrek aurrez aurre jartzen dituzte errealitatea, beraien beharrak, nahiak eta balizko irtenbideak. (…) Hau guztia posible izan dadin, haurrekin lan egiteko gai diren langile berriak hezi behar ditugu. (…) Haurrek hiriaren proiektuan parte hartzeko aukera baldin badaukate, seguru egon gaitezke, bai gaur eta bai bihar nagusi direnean, hiria beraiena sentituko dutela, zaindu eta defendatu beharreko hiria, guztiok gure etxearekin sentitzen dugun moduan. (…)\nProiektuak helburu zehatz eta itxuraz txiki eta arrunt bat ezartzen dio bere buruari: Haurrek etxetik bakarrik irteteko aukera izan dezatela. (…) Gure haurrak gaur egun hazten diren modua guztiz ezezaguna, berria da, gure haurtzaroarekin alderaezina. Ez dira modu berriak auzokidetza, elkartasun eta segurtasun zentzua galdu direlako, harreman sozialak oso konplexuak bihurtu direlako eta distantziak handitu direlako baizik. Elkar ezagutzea zaila da, solairu altuetako apartamentuetatik jaistea zaila da, kalea zeharkatzea arriskutsua da, eta abar. Hiria, dena dela, aberatsagoa, artikulatuagoa eta nahi bada, liluragarriagoa ere bihurtu da. Bestalde, etxetik irtetea, kaleetan bakarrik ibiltzea eta bere ingurua ezagutzea exijentzia garrantzitsua da haurraren hazkunde sozial eta kognitiborako. Oinez ibiltzea, paseatzea, helduontzako plazera da, noizean behin geure buruari egiten diogun oparia, baina haurrentzat beharrezkoa da. Gure mugimenduak gero eta gehiago lekualdaketak dira, puntu batetik besterako igarobideak, helburu bat xede dutenak eta funtzio bati guztiz lotuta daudenak. Ardura hauek buruan, axolagabeki gabiltza eta ahalik eta denbora gutxienean gure helmugara iristen saiatzen gara. Haurrek modu oso bestelakoan jokatzen dute. Haurrentzat leku batetik bestera joatea, oraineko momentuen segida bat da, momentu oro da berez garrantzitsua, geraldi, mirari edo kontaktu bat izateko duin. Orduan, denborak luzatu egiten dira, haurren poltsikoak harri, hosto eta paperez betetzen dira eta burua irudi, galdera eta aurkikuntza berriez. Eta guztia bateratzen da, ederra, berria, orokorra eta berezia dena. Honek askotan sortzen ditu nagusiekiko gaizki-ulertuak eta “ez zaitez aldiro gelditu!” edo “ezazu denborarik galdu!” bezalako tontakeriak esaten dituzte, galdutako denborari esker bihurtzen dela norbanakoa handi konturatu gabe. Haurrek irteteko daukaten aukera eta autonomia gurearekiko alderantziz proportzionala da: helduok zenbat eta gehiago mugitzen garen kotxez, are eta gure mugimendu eremua gehiago zabaltzen dugu, arrisku gehiago sortzen ditugu, espazioak oztopatu eta airea kutsatzen dugu, gure haurren autonomia-zailtasunak handituz. Haurrak mugitzen direnean, gero eta maizago gurekin mugitzen dira, gure kotxean, atzeko jarlekuan. Modu honetan, haurrak ez du hiria ikusten, ez ditu bere ezaugarriak bereizten, agudo pasatzen da, ezinezkoa zaio orainaren, jakin-minaren eta geraldien etengabeko beharrei erantzutea. Mugitzeko modu arraro honetan ez du ezer finkatzen, ez du bere espazioa antolatzerik lortzen, ezin du bere hiria eraiki. (…)\nEgun haurren denbora librea desagertu egin da. Etxeko atetik kanpo dauden arrisku ugariek haurrak etxetik bakarrik irten ez daitezen aholkatzen dute eta egoera ekonomiko onenek arratsaldeko hainbat eskolatan izena emateko bermea ematen dute: igerilekua, gitarra eskolak, ingelesa, dantza, gimnasioa. (…) Garrantzitsua da, haurra txikia denetik bakarrik irten ahal izatea, etxeko segurtasuna uzteko arrisku eta plazerak bere gain hartzea. Kalera jaitsi, lagun bat bilatu, jokoa eta arauak adostu eta ondoren jolastu, edo natura aztertuz, objektuei begiratu, helduen jarreren inguruan kontuak atera; beraien indarren pareko arriskuak hartu eta oztopoak gaindituz, gatazkei aurre egin eta konponduz; etxera nekatuta bueltatzea, beharbada zikin-zikin, asaldatuta, gurasoek jakin ezin ditzaketen kontuak kontatzeko irrikaz. Haurrek hiruzpalau urtetik aurrera bizi behar zuketen esperientzia hau, eta edonondik begiratzen diogula ere, bere konplexutasunak ihesik egin ezin digun bizipen honi, gaur egun, mutilak hamar urtetik aurrera ekingo dio eta neskak, beharbada, beranduago, garapen kognitibo eta sozialaren aroa aspaldi burutu denean. Zein ondorio izango ditu berandutze honek haurrarengan? (…)\nHiriaren osasuna edo degradazioa neurtzeko ingurumen-adierazle sentikorra izan daiteke haurra: jolasten duten haurrak, paseoan dabiltzanak eta bakarrik dabiltzan haurrak baldin badaude hirian, hiria osasuntsua denaren seinale da. Hirian ez bada haurrik ikusten, hiria gaixotua dagoen seinale, ordea. Haurrak kalean dabiltzan hiria, hiri segurua da, ez haurrentzat bakarrik, zaharrentzat, elbarrituentzat eta hiritar guztientzat baizik. (…) Baina haurrentzat etxetik bakarrik irteteko aukera egon dadin, hiria aldatu beharra dago, guztiz, apurka-apurka bada ere. Defentsaren hautuan modu basatian garatu den hiriak, hautu aldizkakoak egiteko gai izan behar du, bizitzari eta etorkizunari ateak zabaltzeko gai. Horrenbestez, maila anitzetan eta norabide anitzetan lan egin beharra dago. (…)\nLasaitasunez oinez ibili ahal izatea eta espazio publikoak erabili ahal izatea hiritar guztion eskubideak dira. Guztioi askatasunez oinez mugitzeko aukera itzultzea administrazioaren lehentasunezko betebeharra da eta hiriaren etorkizuna prestatzeko modu zuzen eta serioa. Autoen boterea, oinezkoena hasten den tokian bukatuko den etorkizuna, hiria garbiagoa eta gutxiago “okupatua” izango duen etorkizuna, mugitzea posible izango den hiria, elkartu eta elkarrekin egon daitekeen hiria, hau da, hobeto bizi daitekeen hiria, haurra bere lagunekin bakarrik irten ahal izango den hiria. Beraz, plaza berehala bueltatu behar zaie hiritarrei eta gero saiatuko gara, aukera dagoen neurrian, aparkalekuen arazoa konpontzen. (…)\nHiria birpentsatzea, beste modu batekoa izatea desiatzea, guztion neurrikoa izatea, behar larria da (…) hiri arinagoan, xumeagoan pentsatu behar dugu, hiritar guztiek pisu handiagoa izango duten hirian.


Eusko Legebiltzak, EH Bildu, Elkarrekin Podemos eta Eusko Talde Popularra talde parlamentarioek bultzatutako lege proposamena aprobatu zuen, Merkataritza Jardueraren Legea Saltoki Handiak ezartzeari eta handitzeari dagokionean aldatzeko, Euskadin hauen ugaritzeari muga ezartzeko xedeaz.\n2004tik Ekonomi-Jarduetarako Lurzoru Publikoa eta Merkataritza-Ekipamenduak sortzeko Lurralde Plan Sektorialak (LPS) muga ezartzen zuen hirien kanpoaldean Merkataritza Ekipamendu Handi berriak ezartzeko, baina Euskadiko Justizia Auzitegi Nagusiko ebazpen batek lurrera bota zuen 2015ko irailean. EJANak lehia ekonomiko librearen tesipean, murrizketak ezin zirela merkatal gune handiek tokiko saltoki txikietan duten eragin negatiboan oinarritu irizpena eman zuen, araua ingurumen eta lurralde plangintza irizpidetan berridazteari atea irekiz. Hiru urte hauen buruan, Eusko Jaurlaritzak ez du agertu ebazpenak eragindako artikuluak berridazteko gaitasunik eta, ondorioz, linbo legal batean utzi gaitu: egun, inolako mugarik gabe, nahi bezain beste Saltoki Handi eraiki daitezke Euskadin. Hutsune legal hau konpontzeko, justifikapenik gabe, urteetan eman den atzerapenak saltoki handien ugaritzea bideratu du, bereziki Gipuzkoan, non Donostiako Udalak darama saria.\nHonek badu bere arrazoia, izan ere, sustatzaile eta multinazional handiak bultzatzen dituzten proiektu hauek errekalifikazio eta plusbaliak ematen dituzte, udal finantziaketarako irabazi handiak sortuz zenbat udaletxerentzat.\nLuralde Antolamenduaren Gidalerroek beraiek azpimarratzen dute, garraio sare hiperdimensionamendu eta ibilgailu pribatuaren erabilera bultzatzen duten Saltoki Handien eredu desarrolistak, ingurumenean ezezik gure herri eta hirien egitura funtzionalaren gainean oso eragin negatiboa duela.\nBestalde, etengabe gora doan merkataritza elektronikoak, biztanleriaren zahartzeak eta, hartaz, hiriaren kanpoaldean kokatzen diren Merkatalgune Handietarako irisgarritasun zailatasunak, EEBBtan “apocalipsis retail” bezala izendatu duten saltoki handien itxiera masiboa iragartzen du etorkizun labur batean.\n2017 amaieran Euskadi Europaren buruan zegoen biztanleko saltoki handien metro karratuko guneen zerrendan, Espainako batazbestkoaren gainetik eta Alemaniak duenaren bikoitza baino gehiagorekin. Tokiko saltoki txikietan multinazional tsunami berri honek izango lukeen ondorio itzulezinaren jakitun, Eusko Legebiltzarretik oposizioko taldeek, EUSKALDENDAKen eskaera batetik abiatuta, 2018an Ez Legeko Proposamena aprobatzea lortu zuten, zeinaren bidez udaletxeei saltoki handiak eraiki edo handitzeko etenaldia ezartzea eskatzen zitzaien. Legebiltzarreko zuzentzaile argiaren gainetik, zenbait Udalek, tartean Donostiakoak, orain arte Euskadin legea aldatu ez duten talde berdinak gobernaturik kasualitatez, ez du obeditu Legebiltzarraren etenaldi eskaera eta, are gehiago, aprobazioak korrika eta presaka bideratu ditu.\nPasa den ostegunean, berriro ere EUSKALDENDAKen proposamen batetan oinarrituta, Eusko Legebiltzarreko oposizio taldeek, EH Bildu, Elkarrekin Podemos eta Eusko Talde Popularra taldeek hain zuzen ere, Merkataritza Jardueraren Legea Saltoki Handiak ezartzeari eta handitzeari dagokionean aldatzeko lege proposamena onartu zuten, Euskadin hauen ugaritzeari muga ezartzeko xedeaz.\nJarraian, egun Gipuzkoan tramitazio fase ezberdinetan aurkitzen diren Saltoki Handien ezartze/handitze proiektuak ikus ditzakezue:\nGEC PROYECTADOS EN GIPUZKOA\n+ 4 plantas subterráneas (estimamos 25.000 m2 más)\nZona Comercial Rekalde-Teresategi (compatibilizada con Lasarte)\nZona Comercial Cerro de San Bartolomé\nMega Outlet Zaldunborda - Hondarribia


Poussanges - Wikipedia, entziklopedia askea.\n45°49′34″N 2°12′56″E / 45.8261°N 2.2156°E / 45.8261; 2.215645°49′34″N 2°12′56″E / 45.8261°N 2.2156°E / 45.8261; 2.2156\nClairavaux, Croze, Magnat-l'Étrange, Saint-Frion, Saint-Georges-Nigremont eta Saint-Quentin-la-Chabanne\n158 (2019ko urtarrilaren 1a)\n77 (%48.7) 77 (%48.7)\nPoussanges (frantsesez eta ofizialki: Poussanges) Okzitaniako udalerri bat da. Administratiboki Frantziako Creuse departamenduan dago, Akitania Berria eskualdean. 2013an 140 biztanle zituen.\n2007an Poussanges udalerrian erroldatutako biztanleak 144 ziren. Familiak 64 ziren, horien artean 20 pertsona bakarrekoak ziren (8 bakarrik bizi ziren gizonak eta 12 bakarrik bizi ziren emakumeak), 28 seme-alabarik gabeko familiak ziren eta 16 seme-alabak dituzten bikoteak ziren.\n2007an 120 etxebizitza zeuden, 64 familiaren etxebizitza nagusia ziren, 41 bigarren erresidentzia ziren eta 15 hutsik zeuden. 118 etxeak ziren eta 1apartamentu bat zen. 64 etxebizitza nagusietatik 55 bere jabearen bizilekua ziren, 6 alokairuan okupaturik zeuden eta 3 doan lagata zeuden; 3 etxek bi gela zituzten, 6 etxek hiru zituzten, 16 etxek lau zituzten eta 39 etxek bost zituzten. 46 etxek euren parking plaza propioa zuten azpian. 23 etxetan ibilgailu bat zegoen eta 36 etxetan bat baino gehiago zituzten.\nPoussanges udalerriko biztanleria-piramidea 2009an .\n2007an lan egiteko adina zuten pertsonak 90 ziren, horien artean 65 aktiboak ziren eta 25 inaktiboak ziren. 65 pertsona aktiboetatik 62 lanean zeuden (36 gizon eta 26 emakume) eta 3 langabezian zeuden (3 gizon). 25 pertsona inaktiboetatik 13 erretiraturik zeuden, 5 ikasten zeuden eta 7 "bestelako inaktibo" gisa sailkaturik zeuden.\n2009an Poussanges udalerrian 62 unitate fiskal zeuden, 120 pertsonek osaturik. Pertsona bakoitzeko diru-sarrera fiskalaren mediana urteko 13.015 euro zen.\n2007an zeuden 3 komertzioetatik, 1 janari enpresa zen, 1 bestelako produktu industrialen fabrikazioko enpresa zen eta 1 zerbitzu enpresa zen.\n2000. urtean Poussanges udalerrian 15 nekazaritza-ustiategi zeuden.\nCroze (3,5 km)\nSaint-Frion (4,4 km)\nClairavaux (6,1 km)\nMagnat-l'Étrange (6,2 km)\nPontcharraud (6,2 km)\nSaint-Quentin-la-Chabanne (6,2 km)\nFelletin (7,0 km)\nGioux (7,4 km)\nBeissat (7,7 km)\nBNF: 15251545t (data)\nOrriaren azken aldaketa: 27 abendua 2021, 17:39.


Generalitateak uko egin dio segurtasun indarrak Madrilen esanetara jartzeari | Berria.eus\nMundua Generalitateak uko egin dio segurtasun indarrak Madrilen esanetara jartzeari\nGeneralitateak uko egin dio segurtasun indarrak Madrilen esanetara jartzeari\nKataluniako fiskal nagusiarengandik heldu da agindua; haren arabera, Kataluniako segurtasun indar guztien gaineko kontrola Madrilen esku geratuko litzateke. "Bere eskumenen muga gainditu" izana egotzi dio mossoen buruak Kataluniako fiskal nagusiari.\nMossoak, artxiboko irudi batean, Bartzelonan. / Andreu Dalmau, EFE\n*Mossoen gaineko kontrola Madrilen esku uzteko agindu du Kataluniako fiskal nagusiak, "segurtasuna bermatzeko". Barne kontseilariak erantzun du esanez mossoek "Kataluniako herriarekiko leialtasunez" jokatzen jarraituko dutela aurrerantzean ere.\n*Madrilek Kataluniako segurtasun indarren koordinatzaile karguan jarri nahi duena auzipetuta egon zen Kepa Urra euskal presoari tratu txarrak eragitea egotzita. Auzitegiek absolbitu egin zuten, ordea, eta egun Barne Ministerioko goi kargudunetako bat da.\n*Carles Puigdemont presidenteak bere Twitterreko kontuan eman du erreferendumari buruzko webgune berriaren helbidea, eta ohartarazi du ez dagoela modurik zelaiari atakak jartzeko.\n*Erreferenduma bertan behera uzteko eskatu du beste behin Mariabo Rajoy Espainiako gobernuburuak, esanez hori litzatekeela "zentzudunena, eraginkorrena ta demokratikoena".\nAmnesty International erakundeak eskatu die Espainia eta Kataluniako agintariei errespeta eta babes dezatela pertsonen adierazpen askatasuna, biltzekoa eta manifestatzekoa, "bai Katalunian eta baita handik kanpo ere". Bide batez, eta komunikabideetara helarazitako ohar batean eskatu du ez ditzatela zigortu "manifestazio horiek antolatzen dituztenak, eta ezta horietan parte hartzen dutenak ere".\nMossoei babesa mateko elkarretaratzeak antolatu dituzte koartelen aurrean.\n— David Valls ||*|| (@DavidVallsTeix) 2017(e)ko irailak 23\nIndependentziaren aldeko oihuak Mendizorrotzan ere, Alavesen eta Real Madrilen arteko partidan.\nMendi, partit Alabés - Mardit, minut 17.14 @assemblea @CridaDemocracia @MOTARDS11S @omnium pic.twitter.com/CPL527ThEq\n— jordi termes (@jorditermes14) 2017(e)ko irailak 23\nJunquerasen mezua Guardia Zibilari\n"Esan nahi nieke joan den asteazkenean atxilotu zituztenak pertsonak zintzoak direla, 86 urteko ibilbidea duen eta ustelkeria kasurik ez duen erakunde politiko bateko kideak direla. Eta atxiloketa edo esku hartze hauek agintzen dizkietenek ezin dutela gauza bera esan".\n"Gora Espainia demokratikoa! Zeinak jaiotzeko eta bere buruari balio duela erakusteko aukera bat duen erreferendumean!".\n— Esquerra Republicana (@Esquerra_ERC) 2017(e)ko irailak 23\nNor da Diego Perez de los Cobos?\nGuardia Zibileko koronela eta Espainiako Barne Ministerioko goi karguetako bat da Diego Perez de Los Cobos. Alfredo Perez Ribalcabak ireki zizkion Ministerioko ateak 2006an, bera ministro zela. Aurretik, baina, bestelako arrazoiengatik egin zen ezagun.\nDiegoren anaia Francisko Auzitegi Konstituzionaleko presidente izan zen, 2015era arte. Aita, berriz, Fuerza Nueva eskuin muturreko erakundeko kidea da.\nPuigdemont: "Probokazioen, gehiegikerien, zurrumurruen, gezurrezko leloen gainetik... gu beti izango gara baketsuak. Hori da gure aberastasunik handiena"\n— Carles Puigdemont (@KRLS) 2017(e)ko irailak 23\nRajoy: "Demokratikoena gelditzea da"\nGizartean "behar ez den tentsio giroa sortzea" egotzi dio Espainiako gobernuburuak Generalitateari, eta erreferenduma bere horretan uztea eskatu die. "Zentzudunena, arrazoizkoena eta demokratikoena gelditzea da".\nHorretaz gain Kataluniako agintariei leporatu die "alkateak jazartzea" eta "epaileak beldurtzeko manifestazioak" antolatzea. "Espainiako demokraziak herritar guztiak babesten ditu, baita independentistak ere, baina ez ditu babesten delitua, desobedientzia eta gehiegikeriak".\nForn: "Lasaitasuna eskatzen dugu, mossoek ez dietelako uko egingo beren ardurei Kataluniako herriarekiko leialtasunez"\n— Joaquim Forn (@quimforn) 2017(e)ko irailak 23\nForn: "Mossoek eta Kataluniako Barne Konsteilaritzak ez dute onartuko Kataluniako poliziaren kontrola Estatuaren esku uztea"\nBarne kontseilariaren agerraldia\nJoaquim Forn: "Estatuak Kataluniako segurtasun indarretan esku hartu izana salatzen dugu. Kataluniak baditu lehendik ere indarren arteko elkarlana koordinatzeko erakundeak".\nErne, protestarako deialdiekin\nANCko buru Jordi Sanchezek ohartarazi du ez egiteko kasurik protestarako deialdi anonimoei, eta gaur ez hartzeko parte inolako ekimenetan, baldin eta ez bada kanpainako ekitaldiren bat. Bide batez, gogorarazi du bihar goizeak elkarretaratzeak egingo dituztela herriz herri.\n— Jordi Sànchez (@jordisanchezp) 2017(e)ko irailak 23\nEspainiako Gobernuaren kontra egin du Carles Mundo Justizia kontseilariak, eta arazo politikoak auzitegietan konpondu nahi izatea egotzi dio, baita botere banaketa ez errespetatzea ere. "Asmo txarrez egindakoa da sedizioagatikako salaketa, ez du beste oinarririk".\nKataluniako fiskal nagusiak idatziz jakinarazi dio Josep Lluis Trapero mossoen buruari urriaren 1ean "Espainiako Gobernuaren zaindaritzapean" egongo direla Kataluniako segurtasun indarrak.\n"Bere eskumenak gainditzen" ari dela ohartarazi dio Traperok fiskalari.\nJoaquim Forn (Barne kontseilaria): "Oztopo askorekin egingo dugu topo. Estatuak gure autonomian esku hartu nahi du, baina ez gaituzte geldiaraziko".\nSegurtasun indarren gaineko koordinazio lanak Espainiako Segurtasunerako idaztaritzaren esku geratuko dira. Madrilek ukatu du erabakiak mossoen eskumenetan eraginik duela.\nOrdea, Josep Lluis Trapero orain arteko mossoen buruak gogor salatu du mugimendua eta nabarmendu du dagoeneko badagoela segurtasun indarren arteko koordinaziorako batzorde bat, arazorik gabe lan egin duena, "alderdietako ordezkaririk gabe".\nEspainiak Kataluniara guardia zibil eta polizia gehiago bidaltzea erabaki eta egun gutxira heldu da azken ebazpen hau.\nGabriela Serra CUPeko diputatua: "Mossoen kontrola hartuta, herrialdea inbaditu dezakete. Baina urriaren 1ean kaleak jendez beteta egongo dira eta bozkatu egingo dugu".\n"En prendre control dels @Mossos, hauran invadit el país. Però l'1 d'octubre els carrers estaran plens de gent i votarem." pic.twitter.com/Ujn9xkF0En\n— Liz Castro (@lizcastro) 2017(e)ko irailak 23\nMossoak Madrilen kontrolpean\nKataluniako fiskal nagusiak jakinarazi dio orain arte mossoen buru izan den Josep Lluis Traperori aurrerantzean aginte bakarraren esku geratuko dela bai Espainiak Katalunian dituen indarren gaineko ardura eta baita Kataluniako mossoena ere. Zenbait komunikabidek aurreratu dutenez, Guardia Zibileko koronel Diego Perez de los Cobos izango da indar guztiak koordinatzeaz arduratuko dena.\nFiskaltzak neurria beharrezkotzat jo du, argudiatuz era horretan "kaleetako segurtasun bermatu" ahal izango dela datozen egunetan.\nKataluniako eskola publiko bateko zuzendariak salatu du Espainiak Katalunian duen ordezkariak gutuna bidali diola "gogoraraziz" erreferendumaren egunean bertan bozkatzea baimentzen badu, "erantzukizun penalak" izan ditzakeela.\n— 9Nontse Marti (@Montsemartia) 2017(e)ko irailak 22\nMossoen gaineko kontrola eztabaidagunean\nZenbait komunikabidek zabaldu dutenez, joan den ostegunean bildu ziren Kataluniako fiskal nagusia, Espainiako segurtasun indarren Kataluniako burua eta Kataluniako udaltzaingoaren eta mossoen arduradunak.\nErreferenduma saihesteko zer egin zuten jakitea zen, berez, bileraren helburua. Baina hasi eta berehala fiskalak jakinarazi zuen Espainiako Barne Ministerioko hirugarren Diego Perez de los Cobos koronelaren esku utziko zuela koordinazio lana, "datozen egunetan Katalunian segurtasuna bermatze aldera". Ordea, mossoen buruak adierazi zuen eurak gai zirela herritarren segurtasuna bermatzeko "Madrilen esku hartzerik gabe ere", eta xehetasun guztiak idatziz aurkezteko eskatu zion fiskaltzari.\nGaur berriz biltzekoak dira arduradun guztiak.\nBart epailearen aginduz non bozkatu azaltzen zuen ataria itxi ostean, gaur goizean helbide berria eman du Carles Puigdemont presidenteak Twitterreko bere kontuan, ohartaraziz ezin zaizkiola zelaiari atakak jarri.\nReferendum.cat atariaren kopiak egin zituen 21 urteko gazte baten etxean sartu da Espainiako Polizia, eta haren telefonoa eta disko gogorra atzeman ditu. Daniel Morales 21 urteko gaztearen abokatu Ricardo Canok azaldu duenez, desobedientzia egotzi diote. "Leporatzen diotena zentzugabea da, bera ez delako funtzionario publikoa".\nGaztea deklaratzera deitua zuten atzo arratselderako, baina abokatuak helegitea jarri du, eta aske utzi dute.\nIrlanda iparraldeko hormetan Kataluniari babesa emateko pintaketak egin dituzte.\n— Albert Botran (@albertbotran) 2017(e)ko irailak 23


272/2020 EBAZPENA, otsailaren 7koa, Nafarroako Unibertsitate Publikoko kudeatzaileak emana, zeinaren bidez deialdiak onesten baitira bi izangai zerrenda egiteko, hautaketa-proben bidez, O.L. kudeaketari (Lan Arriskuen Prebentzioa) B mailako lanpostua betetzeko, bat aldi baterako kontratazioak egiteko, eta bestea prestakuntzarako, zerbitzu berezietako egoeran.\n127/2020 EBAZPENA, otsailaren 6koa, Nafar Lansare-Nafarroako Enplegu Zerbitzuko zuzendari kudeatzaileak emana, zeinaren bidez 2020rako gastua baimentzen baita, laneratze prozesuan lagun eginez, desgaitasuna duten eta lan-merkatu arruntean sartzeko zailtasun bereziak dituzten pertsonei laneratze prozesuan lagun egiteko eta lan munduan sartzen laguntzeko dirulaguntzetarako. DDBN identifikazioa: 493702.\n128/2020 EBAZPENA, otsailaren 6koa, Nafar Lansare-Nafarroako Enplegu Zerbitzuko zuzendari kudeatzaileak emana, zeinaren bidez 2020rako gastua baimentzen baita desgaitasuna duten pertsonek lan-merkatu arruntean enplegu lagundua lortzeko dirulaguntzetarako. DDBN identifikazioa: 493736.\n36E/2020 EBAZPENA, otsailaren 6koa, Nafar Lansare-Nafarroako Enplegu Zerbitzuko zuzendari kudeatzaileak emana, zeinaren bidez baimena ematen baita honako dirulaguntza hauek emateko deialdiaren gasturako: “Dirulaguntzak, Nafarroako lan elkartuko kooperatibetan eta lan sozietateetan enplegua sustatzeko eta lehiakortasuna hobetzeko egiten diren inbertsioetarako”. DDBN identifikazioa: 493724.\n1/2020 EBAZPENA, otsailaren 14koa, Nafarroako Foru Ogasuneko Lur-ondasunen eta Ondarearen gaineko Tributuen Zerbitzuko zuzendariak emana, zeinaren bidez onesten baitira Lur-ondasunen Erregistroan 2019ko azaroaren 30etik aurrera inskribatutako ondasun higiezinen balioak, urte horretakoak, erregistro administratibo horretan 2020ko otsailaren 27an daudenak.\n7E/2020 EBAZPENA, otsailaren 10ekoa, Biodibertsitatearen Zerbitzuko zuzendariak emana, ingurumen ukipenetarako baimena ematen duena Rafael hegoaldea sektorean ikerketa zundaketak kokatu eta sarbideak egiteko proiekturako, Esteribarko udal-mugartean (Eugi). Sustatzailea Magnesitas Navarra SA da.\nHiri-jarduketarako plan berezia AA4 jarduketa asistematikoko unitatea sortzeko. Hasierako onespena\n2019ko aurrekontuko 1., 2. eta 3. aldaketak.\nAldaketa, Herri-larreen aprobetxamendua arautzen duen ordenantzan. Hasierako onespena\nDesafektazioa eta trukea. Hasierako onespena\nXehetasun-azterketa, UE-30 exekuzio unitatean. Hasierako onespena\nSeme adoptiboaren eta seme kutunaren izendapenak errebokatzea\nHilerriko zerbitzuak emateko tasak.\n2020ko zirkulazio zerga ordaintzeko epea\nXehetasun-azterketa Gregorio Berisa etorbidean. Hasierako onespena\nHerri-lurrak errentan ematea\nUdaltzaingoaren burua kargutik kentzea\neta berria izendatzea\nOrdenantza, Gazteleku zentroa arautzen duena. Hasierako onespena\nMaistraren Etxearen alokairua esleitzeko enkante publikoa\nTuterako Etxegabeen Udal Zentroaren barne araubidearen erregelamendua. Hasierako onespena\nUdal ordenantza, Eraikinak birgaitzeko eta hiria berroneratzeko laguntzak arautzen dituena. Hasierako onespena\nComunicación de resoluciones de alcaldía\nNotificación de liquidaciones del impuesto sobre el incremento del valor de los terrenos urbanos\nINSTALACIONES, AISLAMIENTO Y PREFABRICADOS SOCIEDAD COOPERATIVA\nINNAVATIC SOCIEDAD MICROCOOPERATIVA\nTransformación de “Innavatic Sociedad Microcooperativa” en sociedad de responsabilidad limitada


Bruselarako bidaiako deialdia. 2014/06/24-25 - LT-Innovate Summit 2014 — Langune\nForoa (http://bit.ly/1o1Qr1k), aukera emango dute europako mailako hizkuntzen teknologia industria eragile nagusiekin esperientziak partekatzeko (ETEak, multinazionalak, elkarteak, unibertsitateak, zentro teknologikoak…).\nBidaia-poltsa egongo da, hegaldiaren eta ostatuaren zati bat finantzatzeko (nahitaezkoa da gutxienez gau bat ematea han eta ekitaldirak joatea).\nIzen emateko kuota:\nLANGUNEren bazkideentzat: 150 € + BEZa (% 21). Zenbateko hori ez da itzuliko.\nBazkide ez direnentzat: 250 € + BEZa (% 21). Zenbateko hori ez da itzuliko.\nHalaber, elkarteak hegaldi eta hotelen proposamen bat eskaini du, bidaia-agentzia espezializatu batek egina (ez da nahitaezkoa zerbitzuak agentzia horrekin kontratatzea).\nInteresa duten erakunde guztiak jar daitezela Langunerekin harremanetan lehenbailehen, hurrengo pausoei buruzko xehetasun gehiago emateko. Epea ekainaren 12era arte egongo da irekita.\nZalantzaren bat baduzue, jarri lasai gurekin harremanetan: langune[AT]langune.com


Patxi Saez: «Euskararen Txantxana» 2016-02-29tik 2016-03-06ra\n«Euskararen Txantxana» 2016-02-29tik 2016-03-06ra\nHona hemen 2016-02-29tik 2016-03-06ra Twitter harreman saretik jasotako «Euskararen Txantxana» (albistearen muinera joateko, albistearen barneko lotura urdinean sakatu):\n24- «Zer da beharrezkoago gure biziberritze kultural zein linguistikorako?»\n23- «Hizkuntza bat elestatzeko da, hori du lehen funtzioa».\n22- «Estatuak Espainiako eleaniztasuna aintzat hartzen duela dio, baina elebakarra bailitzan aritzen da».\n20- Politikaren eta hizkuntza-normalizazioaren arteko harremana.\n19- «Beste hizkuntza bat ikasi nahiago dut, izan ere, euskarak ez du lan egiteko balio.\n18- «Badakigu gero eta erdaldunago garela, gero eta zailagoa zaigula euskaldun izan eta irautea».\n17- Euskara eskakizuna duen lanpostu bakar bat ere ez Nafarroako Gobernuaren Kultura departamentuan.\n16- Zubideak, aurrekaririk gabeko gizarte-elkarrizketa:«Euskararen normalizazioa gizarte osoaren ardura delako»\n15- Hizkuntza gutituak sustatzeko politikei buruzko foroa Hendaian.\n14- Nola bizi dute euskara Elorrioko gazteek?«Euskara ez da hartzen komunikatzeko tresna orokor bat bezala»\n13- Euskararen errotak bi ardatz normalizaziorako:- Horizontala.- Bertikala.\n12- Euskarazko izen ofiziala "Iruñea" izateko eskaera egin diote Udalari.\n11- Euskara gizarteratzeko funtsezko oinarriak.\n10- Bilboko Athletic futbol taldeari buruzko 200 galderadun euskarazko jolas elebakarra mugikorrerako.\n09- Euskararen paradigma berriaren osagai funtsezko batzuk.\n08- Euskara arloko zuzeneko lanpostuetan 727 behargin ziren EAEn 2014an, gehienak, 454, Jaurlaritzakoak.\n07- Mitzuli:Zure telefonotik ateratako testu-argazkien itzultzailea.\n06- Espainian abokatu izateko probak euskaraz ere egiteko eskaera.\n05- Hizkuntzaren 3 transmisioak: 1. Transmisio naturala. 2. Transmisio kulturala. 3. Transmisio sozioekonomikoa.\n04- Euskararen paradigma berriaren osagai funtsezko batzuk.\n03- Politika hizkuntza eta hizkuntza politika.\n02- Nafarroako xenofobia linguistikoa.\n01- Eguneko Erranairua: «Ekintzek hitzek baino ozenago hitz egiten dute baina maiztasun ttipiagoarekin».\nEgilea: Patxi Saez Beloki ordua: igandea, martxoak 06, 2016


HarshLab laborategiaren bertsio berri batek saiakuntzak eta I+G egiteko ahalmen bereziak eskainiko dizkio offshore industriari | Tecnalia\nHarshLab laborategiaren bertsio berri batek saiakuntzak eta I+G egiteko ahalmen bereziak eskainiko dizkio offshore industriari\n2021ko maiatzaren 26a\nMaterialek, osagaiek eta martxan dauden ekipamenduek hainbat ingurunetan (atmosferan, splash ingurunean, urpean, sotoan eta itsas hondoan) duten portaerari buruzko informazioa ematen du azpiegiturak\nMaterial eta osagaiekin benetako offshore ingurunean saiakuntzak egiteko HarshLab laborategiari esker, 20 bat enpresak informazio baliotsua jaso dute beren materialek itsas ingurunean duten korrosioari, zahartzeari eta fouling-ari buruz. 500 probeta eta laginekin baino gehiagorekin egin dira saiakuntzak: maiatzean, hiru urte beteko dira itsaso zabalean, BiMEPen, lanean hasi zirenetik.\nHarshLaben lehenengo bertsioak beste bati eman dio bide. Azpiegitura horrek prestazio eta ahalmen handiagoak ditu, eta I+Gko beste saiakuntza eta jarduera batzuk egingo ditu, offshore industriaren lehiakortasuna hobetzeko.\nUne honetan, HarshLaben egitura eraikuntza-fasean dago, IDOMek gainbegiratuta. Lau hilabete barru Armintzako kostaldean ainguratuko da, eta offshore ingurunearekin erlazionatutako asmo handiko ikerketa-proiektuei ekiteko aukera emango die euskal enpresei.\nHarshLab berriari buruz\nHarshLab berria sare elektrikora eta komunikazio-sarera konektatuta egongo da, BiMEP plataformaren urpeko sarera konektatuko baita zilbor-kable baten bidez. Konexio horri esker, martxan dauden ekipamenduen saiakuntzak egin ahal izango dira HarshLaben, eta errazago mugitu ahal izango ditu zamak hainbat sistemaren bidez; esaterako, garabi hidraulikoa, kanpoko besoa eta barneko polipastoak.\nLaborategiak 8,5 m-ko diametroa eta 7 m-ko altuera izango ditu. Aurreko bertsioak baino lagin eta ekipamendu gehiagorekin egin ditzake saiakuntzak, esposizio-ingurune berberetan; alegia, atmosferikoa, splash eta urpekoa. HarshLab 2.0 laborategian, sotoko baldintzetan ere egin daitezke saiakuntzak, eta laginak itsas hondora jaitsi, 65 m-ko sakonerara.\nBeste ekipamendu berezi hauek ere izango ditu: bi hutsune libre hondoan, konektore, riser eta zilbor-kableekin saiakuntzak egiteko; urpeko modem bat, elementu urperatuak azalekoekin komunikatzeko; estazio meteorologiko propio bat; eta urpeko ROV (Remotely Operated Vehicle) txiki bat. Ontzian jasotzen diren seinale guztiak zilbor-kableko zuntz optikoen bidez igortzen ditu komunikazio-sistemak.\nOffshore sistemen dinamika\nHarshLab berriaren eraikuntza\nEnergia eta Ingurumeneko gure zuzendaria, Luis Pedrosa, European Energy Research Allianceren zuzendaritza-taldeko kide aukeratu dute\nSuteetako segurtasunaren laborategiak fatxadetan eskala handiko saiakuntzak egiteko ahalmen handiagoak ditu


Bati, bi, Manchester - Irati Jimenez, 111 Akademia\nIzenburua: Bat, bi, Machester\n2014/05/12 10:10 am\nNire errua izan da. “Nora ez dakizun hori” irakurri nuenean nire buruari “nor den idazle bikain hau” galdetzen geratu nintzen.\nBaikorra izateko, esango nuke jauzi handi bat aurrera egin duela Iratik bere bigarren eleberriarekin. “Bat, bi, Manchester” ez da maila horretara heltzen. Inola ere ez nire ustez. Bilakaera ona izan du Jimenezek orduan, baina liburu hau lehen pausoa bezala hartu beharko dut.


Aurrealdea eta defentsa indartzeko hainbat fitxaketa eginda, Amorebieta futbol klubak ekin dio aurtengo denboraldiari - Zornotza - Anboto.org\nAurrealdea eta defentsa indartzeko hainbat fitxaketa eginda, Amorebieta futbol klubak ekin dio aurtengo denboraldiari\nJoseba Derteano 2019-07-21 10:00\nAmorebieta futbol klubak hasi du Bigarren B Mailako aurredenboraldia. Hainbat fitxaketa eginda, iaz baino errendimendu erregularragoa lortzea izango dute helburu. Izan ere, aurreko denboraldian sufritu egin zuten lehenengo itzulian eta, bigarrenean, ostera, sekulako errendimendua erakutsi zuten.\nAste honetan, talde nagusia aurkeztu eta denboraldi berrira begira egindako fitxaketen berri eman dute. Aurpegi berri dezente aurkitu daitezke taldean, batez ere atzealdeko eta aurrealdeko lerroetan. Erasoko jokoa Durangoko Kulturaletik joan diren jokalari bigaz indartu dute: Ekain Zenitagoiagaz eta Iker Amorrortugaz. Atzealdeari sendotasun handiagoa eman guran, honako jokalari hauek batu dituzte, besteak beste: Aimar Sagastibeltza Gernika taldetik, Aitor Aldalur Burgos taldetik eta Beñat Garro Real Union taldetik. Atean ere nobedadeak daude. Burgos taldetik Mikel Saizar etorri da, eta Santurtzitik, Alvaro Perez. Iñigo Velez de Mendizabal entrenatzailea gustura dago osatutako taldeagaz: "Ekarri gura genuen jendea ekarri dugu eta klubean mantendu gura genituen jokalari garrantzitsuak geratu egin dira", adierazi du.\nEstreinaldia Eibarren aurka\nDenboraldi-aurreko lehenengo partiduak ez dira nolanahikoak. Herenegun Eibarren kontra jokatu zuten eta datorren asteko eguaztenean, 18:00etan, Osasunaren bisita jasoko dute Urritxen. Talde biak Lehen Mailan dabiltza.\nEibarrek 1-3 irabazi zuen Urritxen, baina prestakuntza partiduetan gutxienekoa da emaitza. Aipatzekoa da Amorebietaren gola Kulturaletik etorri den Ekain Zenitagoiak sartu zuela. Aurrera begirako hitzorduetan, Durangoko Kulturalaren kontra Urritxen jokatuko duten lagunartekoa nabarmendu daiteke: uztailaren 31n izango da norgehiagoka, 11:00etan.\nDurangoko Kulturalaren denboraldi-aurrea ere abian da eta datorren asteko astelehenean egingo dute talde nagusiaren aurkezpen ofiziala, Tabira futbol zelaian. Iaz jaitsi eta gero, aurten Hirugarren Mailan arituko da Durangoko taldea. Aurtengo fitxaketei dagokienez Pablo Fita (Zamudiotik) eta Anton Alberdi (Iurretakotik) defentsak, Jon Azpiazu (Iurretakotik), Ander Sanchez (Anglet taldetik) eta Jokin Reche (Astrabuduatik) erdilariak eta Ander Franco (Balmasedatik) aurrelaria nabarmendu daitezke.


Irekia Eusko Jaurlaritza - Gobierno Vasco :: EHAA xedapena 201801653\nAldizkariaren data: 2018-03-27 Aldizkari honetan argitaratua: 2017061\nGaiak: INDUSTRIA; INSTALAZIOAK; OBRA-PROIEKTUAK; INGURUGIRO-INPAKTUA; ALDAKETA; BAIMENAK\nXedapenaren data: 2017-04-07\nHurrenkenaren zenbakia: 201801653\n2010/09/09an argitaratutako 2008/05/20ko EBAZPENA aldatzen du \nIkus 2017/01/10rean argitaratutako 2017/01/09ko EBAZPENA \nIngurumen Sailburuordearen 2008ko maiatzaren 20ko ebazpenaren bidez, ingurumen-inpaktuaren adierazpena formulatu zen eta ingurumen-baimen integratua eman zen, Calera de Alzo SLk Altzo udal-mugartean (Gipuzkoa) sustatutako karea fabrikatzeko eta hondakinak balioztatzeko jarduerarako.\nIngurumeneko sailburuordearen 2010eko ekainaren 25eko ebazpenaren bidez, Calera de Alzo SAri Altzo udalerrian (Gipuzkoa) karea ekoizteko eman zitzaion ingurumen-baimen integratua aldatu eta eraginkor bihurtu zen, eta, horrenbestez, 16-I-01-000000000033 instalazio-kodea esleitu zitzaion.\n2013ko apirilaren 9an, Europar Batasuneko Aldizkari Ofizialean argitaratu zen Batzordearen 2013ko martxoaren 26ko exekuzio-erabakia, zeinaren bidez ezartzen baitira zementua, karea eta magnesio oxidoa ekoizteko teknologia erabilgarri onenei (TEO) buruzko ondorioak, Europako Parlamentuaren eta Kontseiluaren isurketa industrialei buruzko 2010/75/EB Zuzentarauaren arabera (2013/163/EB Erabakia).\nUrriaren 18ko 815/2013 Errege Dekretuaren 16. artikuluan, teknologia erabilgarri onenei buruzko ondorioak argitaratzen badira ingurumen-baimen integratua berrikusteko prozedura zein den zehazten da.\n2015eko irailaren 22an, emandako ingurumen-baimen integratua aldatu zen, produktu bukatua eta petrolioaren kokea biltzeko instalazioak handitzeko aldaketa-eskaerari erantzunez.\n2016ko abenduaren 22an, ingurumen-organoak, baimena berrikuste aldera, honako hauek igortzeko eskatu zion Calera de Alzo SAri: instalazioaren funtzionamenduaren eta ondorioetan deskribatutako teknika erabilgarri onenen arteko alderaketa bat, lurzoruei buruzko informazio eguneratua eta oinarrizko txostena egiteko aurreikuspena.\n2017ko urtarrilaren 9an, Calera de Alzo SAk ingurumen-baimen integratua berrikusteko eskatutako dokumentazioa aurkeztu zuen.\nAurkeztutako agiriak nahikoak zirela egiaztatu ondoren, Ingurumeneko sailburuordearen ebazpen baten bidez, Calera de Alzo SA sozietatearen ingurumen-baimen integratuaren berrikuspena jendaurrean jartzea erabaki zen, 1 hilabeteko epean, egoki iritzitako alegazioak aurkezteko. Horrenbestez, Euskal Herriko Agintaritzaren Aldizkarian eta Gipuzkoako Aldizkari Ofizialean argitaratu zen, bietan 2017ko urtarrilaren 10ean.\nUrriaren 18ko 815/2013 Errege Dekretuaren 16. artikuluan xedatutakoa aplikatuz, Eusko Jaurlaritzaren Ingurumen Administrazioaren Zuzendaritzak txostena eskatu zien Uraren Euskal Agentziari, Altzoko Udalari eta Osasun Sailari 2017ko urtarrilaren 9an eta otsailaren 15ean.\n2017ko urtarrilaren 23an, Calera de Alzo SAri Uraren Euskal Agentziak egindako errekerimendu bat igorri zitzaion.\n2017ko otsailaren 6an, Calera de Alzo SAk Uraren Euskal Agentziak egindako errekerimenduaren erantzuna jaso zen eta instalazioan ezarritako teknika erabilgarri onenei buruzko informazioa eguneratu zen.\n2017ko apirilaren 5ean, abenduaren 16ko 1/2016 Legegintzako Errege Dekretuaren 20. artikulua aplikatuz (dekretu horrek Kutsaduraren Prebentzio eta Kontrol Integratuari buruzko Legearen testu bategina onartzen du), espediente guztia Calera de Alzo SAren esku ipini zen, Ingurumen, Lurralde Plangintza eta Etxebizitza Sailak egindako ebazpen-proposamenaren zirriborroa barne.\nKontuan hartuta ingurumen-baimen integratuaren berrikuspenari dagokion jendaurreko informazioaren izapidea amaituta, ez dela alegaziorik aurkeztu.\nKontuan hartuta karea ekoizteko teknologia erabilgarri onenei buruzko ondorioak jasotzen dituen dokumentuak zementuaren ekoizpenaren sektoreko hainbat fokutarako isurketaren muga-balioak ezartzen dituela, eta beraz, ingurumen-baimen integratuaren berrikuspena egin behar dela, baimena ondorio horietara egokitzeko.\nKontuan hartuta Kutsaduraren Prebentzio eta Kontrol Integratuari buruzko Legearen testu bateginaren 10. artikuluan (abenduaren 16ko 1/2016 Legegintzako Errege Dekretuaren bidez onartu zen testu bategina) ingurumen-baimen integratua aldatzeari buruz xedatzen denaren arabera ingurumen-baimena egokitu egin behar dela, lurzoruaren babesari buruzko atala eguneratzeko.\nKontuan hartuta ingurumen-baimen integratuaren berrikuspenaren izapidetze-aldian beharrezkoa den dokumentazioa aurkeztu dela, eta beraz, ingurumen-baimen integratuaren bigarren zenbakia aldatu behar dela, aipatutako ondorioetara egokitzeko.\nKontuan hartuta 2014. urterako Estatuko Aurrekontu Orokorren Legearen (abenduaren 23ko 22/2013 Legea) 95. artikuluan isurketak kontrolatzeko kanonaren oinarrizko prezioak eguneratzeari buruz adierazitakoaren arabera, D.3.2.5 puntua aldatu behar dela.\nKontuan hartuta baimeneko D.2.1.a) puntuan adierazitako hondakinak, biomasa naturala diren arren, hondakintzat jotzen direla, 22/2011 Legean xedatutakoaren arabera, eta beraz, TEO53 eta TEO54 ondorioak aintzat hartu behar direla.\nKontuan hartuta, era berean, 815/2013 Errege Dekretuaren arabera biomasa naturalaren errekuntza ez dela errausketari buruzko araudiaren aplikazio-eremuan sartzen, eta beraz, ez direla horretarako finkatutako neurriak aplikatu behar.\nKontuan hartuta Calera de Alzo SAren jarduerak substantzia arriskutsu nabarmenak igortzea dakarrela, eta lurzorua eta lurpeko urak kutsatzeko aukera aintzat hartuta, sei hilabeteko epean lurzoruaren eta lurpeko uren egoera zehazteko oinarrizko txosten bat egiteko eskatu behar dela, jarduera behin betiko amaitzen denean izango duten egoerarekin kuantitatiboki alderatzeko.\nKontuan hartuta Kutsaduraren Prebentzio eta Kontrol Integratuari buruzko Legearen testu bateginaren 26. artikuluan (abenduaren 16ko 1/2016 Legegintzako Errege Dekretuaren bidez onartu zen testu bategina), ingurumen-baimen integratua zein kasutan aldatu eta berrikusi behar den zehazten dela, indarraldiari epe zehatzik ezarri gabe, eta beraz, baimenaren bosgarren zenbakia ezabatu eta seigarrena aldatu behar direla.\nKontuan hartuta Industriako isurpenen Erregelamendua onartu eta Kutsaduraren Prebentzio eta Kontrol Integratuari buruzko uztailaren 1eko 16/2002 Legea garatzen duen urriaren 18ko 815/2013 Errege Dekretuak, besteak beste, Kutsaduraren Prebentzio eta Kontrol Integratuari buruzko uztailaren 1eko 16/2002 Legea garatzeko Erregelamendua onartzen duen apirilaren 20ko 509/2007 Errege Dekretua indargabetzen duela, eta beraz, 2008ko maiatzaren 20ko Ebazpeneko bigarren zenbakiko I. azpizenbakia ezabatu behar dela.\nKontuan hartuta ingurumen-organo honek ebazpen hau emateko eskumena duela, honako hauetan xedatutakoari jarraikiz: Euskal Herriko Ingurugiroa Babesteko otsailaren 27ko 3/1998 Lege Orokorra; Euskal Autonomia Erkidegoaren Administrazioko sailak sortu, ezabatu eta aldatzen dituen eta horien egitekoak eta jardun-arloak finkatzen dituen Lehendakariaren azaroaren 26ko 24/2016 Dekretua, eta Ingurumen eta Lurralde Politika Sailaren egitura organikoa eta funtzionala ezartzeko den apirilaren 9ko 196/2013 Dekretua.\nHonako hauek aztertuta: Euskal Herriko Ingurugiroa Babesteko otsailaren 27ko 3/1998 Lege Orokorra, Kutsaduraren Prebentzio eta Kontrol Integratuari buruzko Legearen testu bategina onartzen duen abenduaren 16ko 1/2016 Legegintzako Errege Dekretua, Industriako isurpenen Erregelamendua onartu eta Kutsaduraren Prebentzio eta Kontrol Integratuari buruzko uztailaren 1eko 16/2002 Legea garatzen duen urriaren 18ko 815/2013 Errege Dekretua, Ingurumen Ebaluazioari buruzko abenduaren 9ko 21/2013 Legea, Ingurumen eta Lurralde Politika Sailaren egitura organikoa eta funtzionala ezartzen dituen apirilaren 9ko 196/2013 Dekretua, Euskal Autonomia Erkidegoaren Administrazioko sailak sortu, ezabatu eta aldatzen dituen eta horien egitekoak eta jardun-arloak finkatzen dituen Lehendakariaren azaroaren 26ko 24/2016 Dekretua, Administrazio Publikoen Administrazio Prozedura Erkidearen urriaren 1eko 39/2015 Legea eta aplikazio orokorreko gainerako arauak. Honako hau\nLehenengoa.– Calera de Alzo SAri emandako ingurumen-baimen integratua aldatu eta berrikustea, baimenaren baldintzak Batzordearen 2013ko martxoaren 26ko Erabakira egokitzeko. Erabaki horren bidez (2008ko apirilaren 25eko Ebazpenaren bidez emana), zementua, karea eta magnesio oxidoa ekoizteko teknologia erabilgarri onenak (TEO) ezartzen dira (2013/163/EB Erabakia). Horrenbestez, honela geldituko dira idatzita baimen horren bigarren zenbakia, prozesua deskribatzen duten azpizenbakiak, D.3.1.3, D.3.2.5, D.3.6, E.1.a, J eta seigarrena:\nBigarrena.– Calera de Alzo SLri (egoitza soziala Gipuzkoako Altzo udal-mugarteko Egileor Auzoa kaleko 101.ean du eta bere IFK B-20814398 da) ingurumen-baimen integratua ematea, Altzo udal-mugartean karea ekoizteko eta hondakinak balioztatzeko, ebazpen honetako hirugarren zenbakian finkatutako baldintzetan.\nJarduera, Kutsaduraren Prebentzio eta Kontrol Integratuari buruzko uztailaren 1eko 16/2002 Legearen 1. eranskineko 3.1 kategorian sartuta dago, «Labe birakarietan eguneko 500 tona zementu eta/edo clinker baino gehiago fabrikatzeko gaitasuna duten instalazioak, edo labe birakarietan eguneko 500 tona kare baino gehiago fabrikatzeko gaitasuna dutenak, edo bestelako labeetan eguneko 50 tona baino gehiago fabrikatzeko gaitasuna dutenak» izenekoan.\nCalera de Alzo SLren instalazioan hiru ekoizpen-prozesu egiten dira: kiskalketa, karearen hidratazioa eta dolocalaren ekoizpena.\nKarea ekoizteko lau MAERZ labe bertikal daude, bakoitza bi upelekoa eta fluxu paralelokoak.\nLabe horiek bi ezaugarri berezi dituzte: materiala korronte paraleloan kiskaltzen da eta errekuntza-airea birsorkuntzaren bidez aurreberotzen da.\nLabeek upel bikoitza dute, eta horrela, upel bat kaltzinazio-prozesuan murgilduta dagoen bitartean, beste upelak kargatze-prozesua gauzatzen du. Bi upelak kanal baten bidez lotuta daude.\nLabeei lotuta aire-ponpak daude eta hauen funtzioa, labearen goiko aldetik presio bidezko aire atmosferikoa sartzea da. Presio bidez sartutako aireak, lantzen bidez upelean injektatutako gasarekin bat egiten du eta upelaren tenperatura oso altua denez, deflagrazio bat sortzen da.\nAldez aurretiko beroketa 2. upela betetzeko prozesuan gertatzen da, eta aldi berean, labearen beste upelean errekuntza gauzatzen da. Labeak lan egiteko duen presioa dela-eta, 1. upeleko aire beroa 2. upelera pasatzen da eta upelean sartzen ari den kareharria aldez aurretik berotzen du.\nSortutako karea (kaltzio oxidoa edo kare bizia) siderurgia, ingurumena, papera, eta neurri txikiagoan, eraikuntzaren sektoreetara bideratzen da. Gainera, instalazio horietan bertan, kare horren zati bat kare hidroxido (kare itzalia) bilakatzen da, lurzorua egonkortzeko, ingurumeneko desulfurazioetarako eta morteroak fabrikatzeko erabiltzen dena; halaber, dolocal (kare eta dolomia kaltzinatuaren nahasketa) bilakatzen da, bereziki altzairugintzarako prestatua dagoena.\nKarearen hidratazio-prozesua karea pisatuz eta prozesurako beharrezkoa den ura neurtuz abiatzen da; automaten bidez kontrolatzen da hori.\nBestalde, dolocala fabrikatzeko beharrezkoa den dolomia taldeko beste enpresa batzuetatik dator.\nDolomia eta karea bakoitzari dagokion siloan biltegiratzen dira, eta amaigabe batzuen bidez, dolocala egiteko beharrezko neurriak garraiatzen dira.\nGaur egungo urteko ekoizpen-ahalmena gutxi gorabehera 17.000 t kare hidroxido, 200.000 t kare bizi eta 28.000 t dolocalekoa da, labeetako hirurekin, eta kiskaltzeko laugarren labeak egunean 300 tonako ahalmena duela gehitu behar zaio.\nInstalazioak erabiltzen dituen energia-baliabideak energia elektrikoa, gas naturala eta erregai solidoak dira; azken hauen artean, petrolio-kokea eta biomasa (hondakinak: zerrautsa, mahats haziaren irina, olibadiko biomasaren mamia, mahatsaren pats lehorra eta olibadiko biomasa) daude. Energia elektrikoa instalazio osoan erabiltzen da; gas naturala eta erregai solidoak, aldiz, kaltzinazio-labeetan erabiltzen dira. 2006 urtean, energia elektrikoaren eta gas naturalaren kontsumoa 8.900.000 kWh eta 3.700.000 kWh izan zen, hurrenez hurren. Bestalde, erregai solidoei dagokienez, gas naturalaren aurrean, aurreikusitako kontsumoa 1etik 4rako proportzioan balioesten da.\nKarearen hidratazio-prozesuan, nola erabilera sanitariorako eta gizakiaren kontsumorako, ura erabiltzen da instalazioan. Zundaketa batetik dator eta zundaketa horrek dagokion aprobetxamendu-baimena du.\nInstalazioan sortutako isurketak, kaltzinazio-guneko jariatze-urei eta komun eta bulegoetatik datozen ur sanitarioei dagozkie. Jariatzen diren euri-urak dekantazio-putzu batean tratatzen dira, ondoko harrobitik datozenekin batera –Calera de Alzo SA da horren jabea–. Putzuak bi konpartimentu bereizi ditu, ura neutralizatu eta dekantatzeko, Jaizkugane errekara isuri aurretik. Bestalde, ur sanitarioak iragazki biologikoaren bidez hiru hobi septikotan tratatzen dira, jariatze-uren bestelakoa den isurketa-puntu baten bidez Jaizkugane ubidera isuri aurretik. Arazketako azpiegiturak eta instalazioak partekatzen direnez, Calera de Alzo, SL enpresak isurketa osoaren titulartasuna bere gain hartzen du.\nBeste alde batetik, instalazioak atmosferara isurtzeko fokuak ditu: kiskalketa-labe bakoitzaren irteerari dagozkion fokuak, labeen deskargatze-irteerako fokuak, karea sailkatzeko instalazioaren irteerako fokuak, ale txikien instalazioaren irteerako fokua, hidratatzailearen irteerako fokua, hidratatzailea sailkatzeko instalazioaren irteerako fokua, dolocalaren instalazioaren irteerako fokua eta kokea ehotzeko instalazioaren fokua.\nKarea fabrikatzeko jardueran hondakin arriskutsuak sortzen dira, eta hondakin horien ezaugarri eta bolumena direla medio, zerbitzu orokorrak prozesuari lotutako hondakinekin batera kudeatzen dira. Sortzen diren hondakin arriskutsu ugarienak mahuka-iragazkiak dira. Hondakin ez-arriskutsuen artean, dekantazio-putzuetatik eta adreilu erregogorretatik sortutako lohiak daude. Azken hauek noizean behin sortzen dira, soilik labeak berreraikitzen direnean (sustatzaileak iraupen aldakorra aurreikusten du, 10 eta 15 urte artean).\nInstalazioak dituen teknika erabilgarri onenen artean, karearen Europako BREF agirian ageri direnak (2001eko abenduko «Reference Document on Best Available Techniques in the Cement and Lime Manufacturing Industries»), arazketako bigarren mailako teknikak azpimarratu behar dira; hala nola, atmosferarako isurtze-foku guztietan ezarritako mahuka-iragazkiak eta efluenteak tratatzeko dekantazio-putzuak.\nHalaber, Batzordearen 2013ko martxoaren 26ko exakuzio-erabakia betetzeko beharrezkoak diren bitarteko tekniko eta antolaketakoak daude. Erabaki horren bidez (2013/163/EB Erabakia), zementua, karea eta magnesio oxidoa ekoizteko teknologia erabilgarri onenei (TEO) buruzko ondorioak ezartzen dira eta ondorio horietatik honako hauek aplikatu behar dira: TEO2, TEO30, TEO31, TEO32, TEO33, TEO34, TEO35, TEO36, TEO38, TEO40, TEO41, TEO42, TEO43, TEO44, TEO45, TEO47, TEO48, TEO50, TEO51, TEO52, TEO53 eta TEO54.\n«D.3.1.3.– Isurketaren muga-balioak.\nInstalazioa ustiatzean atmosferara egingo diren isurtzeek ez dituzte isurtzeko muga-balio hauek gaindituko.\n– Gutxienez hogeita hamar minutuko eta gehienez zortzi orduko laginketa-aldian zehar lortutako batez besteko balioak:\n– Gutxienez sei orduko eta gehienez zortzi orduko laginketa-aldian zehar lortutako batez besteko balioak:\nBalio horiek baldintza hauekin lotuta daude: 273 K-eko tenperatura, 101,3 kPa-ko presioa eta gas lehorra.\nIsurketen muga-balioen betetzea neurtzeko eta ebaluatzeko baldintzak Industriako isurpenen Erregelamendua onartu eta Kutsaduraren Prebentzio eta Kontrol Integratuari buruzko uztailaren 1eko 16/2002 Legea garatzen duen urriaren 18ko 815/2013 Errege Dekretuan eta Atmosfera kutsa dezaketen jardueretarako instalazioak arautzen dituen abenduaren 27ko 278/2011 Dekretuari jarraiki onartutako aginduetan finkatutakora egokituko dira.»\n«D.3.2.5.– Isurien kontrol-kanona.\n(IK): Isurketen kontrol-kanona= V x Pu.\n1. isuria: Arrasteak dituzten euri-urak:\nPu = 0,681250 x 0,04207 = 0,028660 euro/m\n2. isuria: Erabilera higienikoko urak:\nPu = 0,625 x 0,01683 = 0,01051875 euro/m\nIsurien kontrol-kanona = 0,028660 x 261.749 + 0,01051875 x 986 = 7.512,09 euro/urte.»\n«D.3.6. - Lurzorua babesteko baldintzak.\nUrtarrilaren 14ko 9/2005 Errege Dekretuan eta Lurzorua Kutsatzea Saihestu eta Kutsatutakoa Garbitzeko ekainaren 25eko 4/2015 Legean ezarritako eginbeharrak betetzeko aurkeztutako lurzoruaren egoerari buruzko aurretiazko txostenaren arabera, eta bertan jasota dauden gomendioen arabera, Calera de Alzo SLk lurzorua babesteko beharrezko neurriak hartu beharko ditu.\nHalaber, urtarrilaren 14ko 9/2005 Errege Dekretuan, ekainaren 25eko 4/2015 Legean eta abenduaren 16ko 1/2016 Legegintzako Errege Dekretuan xedatuta dauden eta lurzoruaren babesarekin lotura duten betebeharrak betetzeko, sustatzaileak 2016ko azaroaren 17an ingurumen-organoak bidalitako «Lurzoru kutsatuen eta lurpeko uren gaineko arauzko eskakizunak aplikatzea ingurumen-baimen integratua behar duten instalazioetan» zirkularrean aipatzen diren instalazioei eskatzen zaien dokumentazioa entregatu beharko du. Zirkular horretan, honako hau jasotzen da: lurzoruaren egoerari buruzko aldizkako txostenaren edukia eta entregatzeko baldintzak, lurzoruen eta lurpeko uren oinarrizko txostena eta kontrol- eta jarraipen-dokumentuak. Esteka honetan eskura daiteke:\nNolanahi ere, sustatzaileak lurzoruei buruzko dokumentu bategina helaraziko du, lurzoruaren kalitateari buruzko ikerketa- eta leheneratze-lanak egin ditzakeen erakunde akreditatu batek egina, eta dokumentu horrek zirkularrean eskatutako dokumentazio guztia jaso beharko du. Aurrerantzean, entregatutako dokumentazioa aldatu edo dokumentazio berria entregatu behar bada, lurzoruei buruzko dokumentu berri bakar bat bidaliko da.\na) Ekainaren 25eko 4/2015 Legearen 25. artikuluaren 1c apartatuarekin bat etorriz, hondeatu beharreko materialak (lurra, obra-hondakinak, eta abar) karakterizatu beharko ditu jardueraren sustatzaileak, jardun kutsatzaileen ondorioz erasan zaien ala ez egiaztatzearren, eta, karakterizazio horren emaitzen arabera, horientzako kudeaketa-modu egokiena zehaztearren.\nb) Hondeaketa horrek hondeatutako materialen 500 m³ gainditzen dituenean, sustatzaileak gaikako hondeaketa-plan bat aurkeztu beharko du. Planak 13. artikuluan adierazitako edukia jaso beharko du, eta ingurumen-organoak onartu behar du plan hori, betetzen hasi aurretik.\nc) Hondeatu beharrekoa 500 m³ baino gutxiago bada, aldaketa-eskaerak informazio hau eman beharko du: non dagoen kokatuta, zenbat induskatu behar den, aurreikusitako hasiera-eguna, kontratista, jarraipenaren eta kudeaketaren ardura izango duen erakundea.\n– Soberakinak hondakindegian biltegiratuz hustu nahi izanez gero, otsailaren 24ko 49/2009 Dekretuan (Hondakinak hondakindegietan biltegiratuta eta betelanak eginda ezabatzea arautzen duena) ezarritakoari jarraikiz egingo da hondakinen karakterizazioa. Oro har, lagin baten azterketa egin beharko da. Laginak zabortegian kudeatu beharreko soberakinen 500 m\n– Soberako materialak instalazio berean berrerabili ahal izateko, balio hau izan beharko dute material horiek: ekainaren 25eko 4/2015 Legean (Lurzorua kutsatzea saihestu eta kutsatutakoa garbitzekoa) ezarritako VIE-B (industria-erabilera) balioaren azpitikoa. Horrez gain, lur horien hidrokarburo-edukia ezin izango da arriskutsua izan. Horretarako, erakunde egiaztatu batek egin beharko du laginketa eta azterketa, honen arabera: 199/2006 Dekretua, urriaren 10ekoa, Lurzoruaren kalitatea ikertu eta berreskuratzeko erakundeak egiaztatzeko sistema ezartzen duena, eta erakunde horiek lurzoruaren kalitatearen gainean egindako ikerketen edukia eta norainokoa zehazten dituena.\n2.– Baldin eta aurreikusten bada lur-mugimendua dakarren aldaketa bat egitea instalazioa baimenduta dagoen lurzatitik kanpo (lurzoru berria okupatuz) eta okupatu nahi den lurzoru berriak lehenago izan badu ekainaren 25eko 4/2015 Legearen 1. eranskinean aipatutako jardueraren bat, sustatzaileak lurzoruari buruzko adierazpen bat lortu beharko du, egin nahi diren aldaketak egiten hasi aurretik.\n3.– Ingurumen-organo honen aurrean justifikatu beharko da induskatutako zati bakoitzerako proposatutako kudeaketa modua egokia dela, organo horrek onartu aurretik; proposatutako azken xedea (kanpo-kudeaketa edo kokapen berean berrerabiltzea) adierazi beharko da, eta egindako azterketen kopia bat erantsi.\n4.– Obrak aldez aurretik inolako jarduerarik izan ez duten eremuetan egin behar badira, karakterizazioa egiteko betebeharra salbuetsi ahal izango da, betiere, jarduerarik eza behar bezala justifikatzen bada.\nEra berean, ekainaren 25eko 4/2015 Legearen 22. artikuluaren 2. zenbakiaren arabera, lurraren kutsadura-aztarnak aurkitzen badira, horren berri eman beharko zaie dagokion udalari eta Ingurumen Sailburuordetzari, sailburuordetza horrek ezar ditzan hartu beharreko neurriak, aipatutako 4/2015 Legearen 23. artikuluaren 1.e zenbakiari jarraikiz betiere.»\n«E.1.– Isuri atmosferikoak kontrolatzea.\na) Calera de Alzo SL enpresak isurketak kontrolatu beharko ditu, honako informazio honen arabera:\nSei hilabeteko epean, KEB baten bidez hasierako kontrol bat egin beharko da 1., 2., 3. eta 10. fokuetan, honako parametroen kasuan:\nErregistratutako emaitzen eta balioztatutako biomasaren ezaugarrien arabera, aldizkako kontrola finkatu ahal izango da.»\n«J) Instalazioetan aldaketak egin ahal izateko, aldez aurretik honako helbide elektroniko honetan eskuragarri dagoen inprimaki osoa bete beharko da:\nErakunde honen onespena ere beharko da, abenduaren 16ko 1/2016 Legegintzako Errege Dekretuak onartutako Kutsaduraren Prebentzio eta Kontrol Integratuari buruzko Legearen testu bateginaren 10. artikuluan ezarritakoaren ondorioetarako.\nIndustriako isurpenen Erregelamendua onartu eta Kutsaduraren Prebentzio eta Kontrol Integratuari buruzko Legea (uztailaren 1eko 16/2002) garatzen duen Errege Dekretuaren (urriaren 18ko 815/2013) 14.1 artikuluak ezartzen ditu aldaketak funtsezkotzat jotzeko irizpideak.\nEra berean, proiektua aldatzen den kasuetan, aplikatzekoa izango da Ingurumen Ebaluazioari buruzko Legearen (abenduaren 9ko 21/2013) 7.1.c eta 7.2.c artikuluetan xedatutakoa.\nBaldin eta aldaketak lurzoru berria okupatzea aurreikusten badu eta aipatutako lurzoruak lurzorua kutsa dezaketen jarduerak edo instalazioak baditu edo izan baditu, aldaketa gauzatu aurretik, hartu beharreko kokalekuaren lurzoru-kalitatearen deklarazioa eduki beharko da, Lurzorua Kutsatzea Saihestu eta Kutsatutakoa Garbitzeko ekainaren 25eko 4/2015 Legearen arabera.»\n«Seigarrena.– Ingurumen-baimen integratuaren berrikuspena ofizioz egingo da, honako kasu hauetan:\na) Instalazioak sortutako kutsadura dela eta, finkatutako isurketen muga-balioak berrikustea edo beste batzuk ezartzea komeni bada.\nd) Arroko erakundeak, urei buruzko legedian xedatutakoaren arabera, uste badu ingurumen-baimen integratua berrikustea edo aldatzea justifikatzen duten inguruabarrak daudela, Estatuko Administrazio Orokorrak kudeaturiko arroetako jabari publiko hidraulikora egindako isurketei dagokienez. Kasu horretan, arroko erakundeak, txosten lotesle bidez, organo eskudunera joko du ingurumen-baimen integratua eman dezan, gehienez ere hogei eguneko epean berrikuste-prozesua hasteko.\nIngurumen-baimen integratua berrikusteak ez dakar kalte-ordaina jasotzeko eskubidea, abenduaren 16ko 1/2016 Legegintzako Errege Dekretuak onartutako Kutsaduraren Prebentzio eta Kontrol Integratuari buruzko Legearen testu bateginaren 26.5 artikuluan xedatutakoari jarraituz.»\nBigarrena.– Calera de Alzo SAri honako alderdi hauei erantzuteko eskatzea:\n– Lurzorua babesteari dagokionez, sei hilabeteko epean, lurzoruei buruzko dokumentu bategin bat aurkeztu beharko da, ikerketa-lanak eta lurzoruaren kalitatea lehengoratzeko lanak egin ditzakeen erakunde egiaztatu batek egina. Dokumentu horretan, «Lurzoru kutsatuen eta lurpeko uren gaineko arauzko eskakizunak aplikatzea ingurumen-baimen integratua behar duten instalazioetan» izeneko zirkularrean eskatutako informazio guztia jaso beharko da –zirkularra bigarren zenbakiko D.2.5 atalean aipatzen da, «Lurzorua babesteko baldintzak» izenburupekoan–. Dokumentuari «058» kodea esleituko zaio.\nHirugarrena.– Ingurumen-baimen integratu honetan ezarritako baldintzak ez betetzea arau-hauste astun edo oso astun gisa tipifikatuta dago Kutsaduraren Prebentzio eta Kontrol Integratuari buruzko Legearen testu bategina onartzen duen abenduaren 16ko 1/2016 Legegintzako Errege Dekretuaren 31. artikuluari jarraituz, eta aipatutako arauaren 32. artikuluan jasotako zigorrak ezartzea ekar dezake.\nLaugarrena.– Ebazpen honen edukia jakinaraztea Calera de Alzo SA enpresari, Altzoko Udalari, ingurumen-baimen integratua emateko prozeduran parte hartu duten erakundeei, eta gainerako interesdunei.\nBosgarrena.– Ebazpen honek ez dio amaiera ematen administrazio-bideari, eta, beraren aurka, interesdunek gora jotzeko errekurtsoa aurkez diezaiokete Ingurumen, Lurralde Plangintza eta Etxebizitzako sailburuari, hilabeteko epean, ebazpen hau jakinarazi eta hurrengo egunetik hasita, Administrazio Publikoen Administrazio Prozedura Erkidearen urriaren 1eko 39/2015 Legearen 121. eta hurrengo artikuluetan xedatutakoaren arabera.


gibelurdinek | 2 orria\nPosted on ekaina 21, 2013 by gibelurdinek\nDagoeneko hasi gara Euskal Herriko soinu-tresnen erakusketa eskeintzen. Eskerrik asko Gorlizko ikastetxea, Iberre institutua, Ziripiñe herri ikastetxea eta Uribe Kostako Zerbitzu Mankomunitateko Euskara Zerbitzuari.\nGara > Iritzia > Jo puntua\nPosted on abendua 5, 2012 by gibelurdinek\nFredi Paia – Bertsolaria\nMusika izan liteke naturaren funtzionamendua ondoen azaltzen duen gauza. Eta natura diodanean, guztia diot. Planeten posizio eta orbitak, uraren eta ilargiaren arteko jolasa, pertsonak barrutik suntsitzen dituen amorrua, begi keinu batekin adierazten den ezkutuko informazio uholdea…. Guztia da desoreka partzialek osatzen duten armonia izeneko oreka orokorra. Eta armonia hori da musikaren arau nagusia, bere espiritua.\nBehin hori ulertuta, zaila da denbora luzez egotea musika-tresna bat eskutan hartu barik. Musika-tresnek bizitzaren beste alderdi bat erakusten dizute. Lehen soinua magia da beti ere, poz bat, ezerezetik zure parte-hartzearen bitartez sortzen den zerbait. Gero bigarrena dator, hirugarrena…. Orduan kontzeptu berri bat dator, lanaren eta gozamenaren arteko tratua. Hasieratik gozamen iturri den perkusiotik lehen urtea igaro arte musurik ematen ez dizun biolinera, eta aldrebes. Horren ostean dator bakoitzaren sakontasun gaitasuna, baldintza batekin, bakardadea. Musikan, salbuespen bat kenduta, bakardade orduak dira aurrera egiteko modu bakarra. Bizitza honetan barrutik handiago egiten gaituzten gauza guztietan legez. Noiz arte? Bakardadea deitzen diogun hori gu garela konturatu arte, hau da, nor bere buruarekin egoten, entzuten, ulertzen, gozatzen….autoezagutzan etengabe sakontzen ikasi arte.\nGure kasuan lau gara, Ekain, Josu, Katxo eta laurok. Trikitixa, gitarra, alboka, biolina, kaxoi flamenkoa, txakarak, euskal txirula, musu-gitarra, ahotsak…..\nFinlandia, Balkanak, Bretainia, Irlanda, Okzitania, Euskal Herria, Italia….. hotzikara eragiten diguten kantak jotzen ditugu, diren lekukoak direla. Baina gu euskaldunak gara.\nGite-Ipeseko jende zoragarriak leku bat egin digu euskal ijitooi. Kontuz ibili Durangoko azokara zoaztenok…